Reman kes cabul rawatan alternatif disambung
Oleh MOHD AZLI ADLAN

9 Disember 2020, 4:41 pm
KUALA TERENGGANU – Tempoh reman seorang pengamal perubatan alternatif yang didakwa mencabul pesakitnya sejak dua tahun lalu dilanjutkan dua hari lagi sehingga lusa.
Ketua Polis Daerah Hulu Terengganu, Deputi Superintendan Mohd. Adli Mat Daud berkata, perintah tambahan tempoh reman itu dibenarkan Majistret Engku Nurul Ain Engku Muda di Mahkmah Majistret Marang hari ini.
“Suspek yang berusia 52 tahun sedang disiasat mengikut Seksyen 354 Kanun Keseksaan kerana mencabul.
“Setakat ini, tiga wanita telah tampil membuat aduan dakwaan telah dicabul sewaktu melakukan rawatan perubatan alternatif daripada suspek,” katanya di sini hari ini.
Kosmo! Online 6 Disember lalu melaporkan lelaki berkenaan telah ditahan di rumahnya di Kuala Berang, Hulu Terengganu setelah seorang jurujual wanita mendakwa dicabul suspek pukul 8.30 malam, 22 November lalu.
Seorang wanita dan adik perempuannya yang masing-masing berusia 22 dan 25 tahun pula tampil membuat laporan polis berhubung dakwaan dicabul suspek setelah membaca berita penahanan suspek pada kelmarin.

Modus operandi suspek yang juga juga seorang peniaga ialah mendakwa mangsa-mangsa terkena penyakit buatan orang sebelum meminta izin menyentuh fizikal mangsa termasuk kedua-dua anggota sulit mereka kononnya untuk tujuan perubatan. – K! ONLINE


Hamil anak kembar, Ainan Tasneem harap bersalin normal
Oleh SAIRUL ZAMRI MISRANI

9 Disember 2020, 4:12 pm
PETALING JAYA – Memasuki usia kehamilan 36 minggu, penyanyi Ainan Tasneem yang disahkan mengandung anak kembar berharap bersalin secara normal tanpa sebarang komplikasi.
Ainan atau nama lengkapnya Ainan Tasneem Redzuan, 28, memberitahu dia dijangka bersalin selewatnya minggu hadapan dan meminta semua pihak mendoakan kelancaran proses kelahiran kedua-dua bayinya itu.
Menerusi satu entri yang dimuat naik dalam Instagram, penyanyi yang popular menerusi lagu Aku Suka Dia itu memaklumkan dirinya kerap sakit belakang dan pinggang serta sukar tidur memandangkan keadaan perutnya yang semakin membesar.
“Sebenarnya memang tak larat dah nak bawak perut. Sakit pinggang, sakit belakang, time tidur pun lenguh-lenguh badan padahal tak ada buat apa-apa aktiviti pun.
“Kalau nak tukar kedudukan masa tidur lagilah. Subhanallah sakit yang amat ya. Rasa nak menangis. Berdiri pun tak boleh lama sangat, kalau tak memang menggigil kaki,” tulisnya pada kapsyen.
Terdahulu Ainan yang mendirikan rumah tangga dengan suaminya Mohamad Ariffudin pada 7 Januari 2017 dan dikurniakan seorang cahaya mata perempuan, Ainan Salsabiela yang kini berusia dua tahun. – K! ONLINE


Hubungan Malaysia-Brunei perlu diteruskan – YDPA
Oleh MOHD RASDAN AHMAD

9 Disember 2020, 4:49 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menzahirkan harapan agar kerajaan Brunei dapat mempertimbangkan cadangan Malaysia bagi mewujudkan Laluan Hijau Timbal Balik (Reciprocal Green Lane) dalam usaha menghidupkan semula sektor ekonomi kedua-dua buah negara.
Datuk Pengelola Bijaya Diraja Istana Negara, Datuk Indera Ahmad Fadil Shamsuddin berkata, Al-Sultan Abdullah juga turut menzahirkan keyakinan aliran perdagangan dan pelaburan antara Malaysia dan Brunei dapat diperteruskan lagi.
“Aliran perdagangan dan pelaburan antara dua negara ini dapat diperteruskan lagi khususnya jalinan kerjasama dalam sektor perusahaan mikro, kecil dan sederhana (MSME) ke dua-dua negara.
“Sehubungan itu, Seri Paduka Baginda menzahirkan harapan agar keakraban dan semangat kejiranan serta kerjasama dua hala dalam pelbagai bidang dan hubungan diplomatik antara Malaysia dan Brunei yang terjalin sejak 1984 ini dapat diperkukuhkan demi kepentingan dan kesejahteraan ekonomi bersama,” jelas beliau melalui satu kenyataan yang dikeluarkan Istana Negara hari ini.
Terdahulu, Al-Sultan Abdullah bersama Seri Paduka Baginda Raja Permaisuri Agong, Tunku Hajah Azizah Aminah Maimunah Iskandariah berkenan berangkat ke Majlis Menghadap Perpisahan oleh Pesuruhjaya Tinggi Brunei ke Malaysia, Tuan Terutama Datuk Paduka Haji Alaihuddin Mohd Taha dan isteri Datin Hajah Mariani Bongsu di Istana Negara hari ini.
Tambah beliau, pada 2019, Brunei merupakan rakan dagang ke-36 terbesar Malaysia dan ketujuh terbesar dalam kalangan negara anggota negara ASEAN.

“Malaysia pula merupakan rakan dagang ketiga terbesar Brunei selepas China dan Jepun dan terbesar dalam kalangan negara anggota ASEAN. Nilai perdagangan antara Malaysia dan Brunei pada tahun lalu berjumlah USD 1.02 bilion (RM 4.15 bilion). – K! ONLINE


Siapa MB Perak masih menjadi tanda tanya
Oleh MUHAMAD TARMIZE MOHD NOR

9 Disember 2020, 4:06 pm
IPOH – Tanda tanya masih berlegar-legar di benak fikiran rakyat Perak memandangkan konflik politik di negeri tersebut masih belum selesai apabila jawatan Menteri Besarnya masih belum dilantik.
Hari ini, tiga Ahli Dewan Undangan Negeri (ADUN) Pas terdiri daripada ADUN Gunong Semanggol, Razman Zakaria; Mohd. Akmal Kamaruddin (Selama) dan Khalil Yahaya (Kubu Gajah) dijadualkan menghadap Sultan Perak, Sultan Nazrin Muizzuddin Shah di Istana Kinta, Ipoh 4.30 petang ini.
Difahamkan, ADUN daripada Parti Pribumi Bersatu Malaysia (Bersatu) juga telah memohon dan diperkenankan untuk menghadap Sultan Perak petang ini.
Kerajaan negeri Perak masih belum dapat dibentuk sehingga kini memandangkan Sultan Perak masih belum diyakinkan mana-mana pihak bahawa mereka memperolehi majoriti mudah untuk membentuk kerajaan negeri.
Khabar angin juga masih bertiup mengenai kerjasama yang bakal dibuat UMNO memandangkan parti itu mempunyai 25 kerusi DUN, sama ada kekal dengan Perikatan Nasional (PN) bersama Parti Pribumi Bersatu (Bersatu) dan Pas ataupun kerjasama baharu antara UMNO dan Pakatan Harapan (PH) termasuk PKR, DAP dan Amanah. – K! ONLINE


NS sedia sambung perjanjian air dengan Melaka
Oleh ZAKKINA WATI AHMAD TARMIZI

9 Disember 2020, 4:35 pm
SEREMBAN – Kerajaan Negeri Sembilan menerusi Syarikat Air Negeri Sembilan (Sains) bersedia untuk menyambung perjanjian membekalkan air bersih tambahan kepada kerajaan Melaka menerusi Syarikat Air Melaka Berhad (SAMB) yang dijangka tamat pada 31 Disember ini.
Menteri Besar, Datuk Seri Aminuddin Harun berkata, pihak kerajaan negeri tidak mempunyai sebarang masalah dan bersedia sekiranya kerajaan negeri Melaka mahu melakukan penyambungan perjanjian tersebut.
“Kami memang sentiasa bersedia sebab kita sudah ada perjanjian dengan mereka. Kalau ada masalah di Melaka kita akan benarkan untuk penjualan air, bergantung kepada pihak Melaka.
“Kalau ada masalah kita boleh perbaharui kalau kerajaan Melaka inginkan lagi kita juga tiada masalah,” katanya pada sidang akhbar selepas mempengerusikan Mesyuarat Mingguan Exco di Wisma Negeri di sini hari ini.
Menerusi perjanjian itu, Sains telah membekalkan 12 juta liter air bersih tambahan sehari (mld) pada kadar RM1.40 untuk setiap meter padu.
Menurut Aminuddin, bantuan bekalan air dari Negeri Sembilan ke Melaka dilaksanakan seperti dipersetujui melalui perjanjian persefahaman (MoU) antara kedua-dua negeri berkenaan dan ia berkuatkuasa bermula 19 Jun lalu.

Sementara itu, dalam perkembangan berlainan, Menteri Besar berkata, status Covid-19 di negeri ini dilihat terkawal walaupun kes positif kadangkala mencatatkan peningkatan ketara.
“Kes Covid-19 di negeri ini apa yang berlaku adalah cukup terhad kepada kawasan perkilangan dan penjara cukup terkawal, kita sedia maklum mereka dikuarantin dan sedikit sahaja.
“Dalam keadaan sekarang kita tidak bimbang, patuhi prosedur operasi standard yang ditetapkan. Orang ramai tidak perlu bimbang,” katanya. – K! ONLINE


Pengundi kerumun , mahu swafoto bersama Ayu Ting Ting
Oleh KOSMO!

9 Disember 2020, 3:27 pm
JAKARTA – Penyanyi dangdut tersohor Indonesia, Ayu Ting Ting menjalankan tanggungjawab membuang undi pada pilihan raya tempatan (Pilkada) 2020 di kampung halamannya, Depok, Jawa Barat.
Ayu meninggalkan rumah bersama ayahnya, Abdul Rojak menuju tempat pembuangan undi sekitar pukul 10.44 pagi waktu tempatan.
Hadir ke tempat mengundi lengkap dengan pelitup muka dan bersarung tangan, kehadiran Ayu mengundang kegembiraan penduduk setempat yang rata-rata meminta untuk bergambar dengannya.
Menurut Ayu, tanggungjawab mengundi adalah salah satu sumbangan dia dan ayahnya buat Kota Depok.
Mereka berdua turut menjelaskan telah mempersiapkan diri mengikut standard operasi prosedur (SOP) bagi mengekang penularan wabak Covid-19.
“Ayah paling marah jika saya tidak mengundi,” katanya.- Agensi


Kayak memancing tarikan baharu kaki pancing di PD
Oleh ZAKKINA WATI AHMAD TARMIZI

9 Disember 2020, 3:40 pm
PORT DICKSON – Bagi kaki pancing, Port Dickson merupakan antara lokasi kegemaran untuk golongan tersebut melepaskan ‘gian’ memancing mereka kerana lautnya kaya dengan pelbagai spesies ikan.
Kini bagi memenuhi hobi golongan tersebut, satu tarikan baharu diperkenalkan iaitu berkayak sambil memancing.
Pengarah Urusan PD Watersports Sdn. Bhd., Mazuan Mohd. Noor, 37, berkata, walaupun kayak sambil memancing agak baharu di Malaysia namun ia mendapat permintaan tinggi dalam kalangan pemancing di negara ini.
“Kayak memancing ini baharu di sini (Port Dickson) lebih kurang tiga tahun lepas. Ia popular selepas ada ada YouTuber yang memperkenalkannya. Kayak yang memasuki Malaysia sebelum ini tidak banyak namun apabila kayak dari China masuk, kaedah ini mempunyai banyak permintaan.
“Pelbagai jenis dan reka bentuk serta teknologi kayak memancing terdapat di sini walaupun ia berbeza namun fungsinya tetap sama iaitu kayak sambil memancing di laut,” katanya ketika ditemui Kosmo! di sini semalam.
Menurut Mazuan, dia memulakan perniagaan berkenaan seminggu sebelum pelaksanaan Perintah Kawalan Pergerakan (PKP) Mac lalu, namun terpaksa memberhentikan seketika operasi pada waktu berkenaan.

“Kami menubuhkan kayak memancing ini seminggu sebelum pelaksanaan PKP namun disebabkan permintaan agak kurang kami hanya memulakan semula operasi pada Oktober lalu.
“Jika dilihat bulan lalu, pendapatan kayak memancing kami ini juga terjejas teruk iaitu sebanyak lima peratus keuntungan sahaja ekoran pelaksanaan Perintah Kawalan Pergerakan Bersyarat (PKPB). Bagaimanapun, sejak semalam ada kumpulan pemancing sudah mula menempah untuk berkayak pada hujung minggu ini,” katanya.
Tambah Mazuan lagi, memancing menggunakan kayak juga memberi kelebihan apabila pemancing turut akan disediakan alat pengesan ikan dan sistem solar.
“Lebih menarik lagi, kayak memancing ini akan dilengkapi alat pengesan ikan dan sistem solar di mana pemancing boleh mengetahui kedudukan ikan dan batu karang.
“Di samping itu, pemancing boleh berkayak sejauh 3.6 kilometer dan dikatakan lebih mudah mencari lokasi sesuai untuk memancing kerana kami turut menyediakan aplikasi telefon yang sesuai sebelum mereka ke laut,” katanya.  – K! ONLINE


Isteri Muhammad Syafiq dipindah ke HKL
Oleh MOHD SYALMIZI HAMID

9 Disember 2020, 3:16 pm
SEBERANG PERAI – Isteri pemain Harimau Malaya, Muhammad Syafiq Ahmad, 25, dipindahkan ke Hospital Kuala Lumpur (HKL) pagi tadi untuk mendapatkan rawatan lanjut di hospital itu.
Bapanya, Ahmad Ibrahim, 56, berkata Nur Amalina Nurain, 25, dipindahkan dari Hospital Seberang Jaya (HSJ) di sini ke HKL kira-kira pukul 6.30 pagi tadi.
“Keadaan Nur Amalina semakin baik serta stabil dan tidak ada apa-apa yang serius dengan kesihatannya, cuma dia dipindahkan bagi membolehkan pakar-pakar di HKL memantau keadaannya.
“Saya dan keluarga serta Muhammad Syafiq juga akan turut ke HKL hari ini dan akan bersama Nur Amalina sehingga dia sembuh dan dibenarkan keluar dari hospital,” katanya ketika dihubungi di sini hari ini.
Isnin lalu, Nur Amalina selamat menjalani pembedahan pada perut di HSJ selepas dipindahkan dari Hospital Sungai Bakap (HSB), Nibong Tebal.
Kelmarin, anak perempuan Muhammad Syafiq iaitu Aaira Nur Saffiya, 2, turut dibenarkan keluar dari HSJ selepas sembuh daripada kecederaan ringan yang dialami. – K! ONLINE


Dua lelaki ditahan kutip derma guna nama Persatuan Bekas Polis
Oleh ASLIZA MUSA

9 Disember 2020, 3:54 pm
TAIPING – Polis menahan dua lelaki kerana disyaki mengutip derma menggunakan nama Persatuan Bekas Polis Malaysia, semalam.
Ketua Polis Daerah Taiping, Asisten Komisioner Osman Mamat berkata, suspek berusia 27 dan 26 itu ditahan pada pukul 1.15 tengah hari di sebuah premis kenderaan terpakai di Jalan Assam Kumbang di sini.
Katanya, tangkapan itu dijalankan setelah pihaknya menerima maklumat berkaitan suspek yang mengutip wang daripada orang awam bagi pihak persatuan.
“Pemeriksaan badan ke atas suspek tidak menemukan barang salah namun mereka mengaku kehadiran mereka ke premis itu adalah untuk mengutip wang bagi mewakili persatuan.
“Kedua-dua suspek ditangkap dan barang rampasan termasuk pas berwarna biru, buku resit dan dua keping surat kebenaran bercetak tulisan Persatuan Bekas Polis Malaysia bagi program Jelajah Patriotik dibawa balik ke Ibu Pejabat Polis Daerah (IPD) Taiping untuk siasatan,” katanya di sini.
Menurut beliau, siasatan awal mendapati kedua-dua suspek mengaku sebagai ahli Persatuan Bekas Polis Malaysia untuk mengutip derma di sekitar premis perniagaan di Taiping.

“Kedua-dua mereka didapati tidak mempunyai rekod jenayah lampau.
“Suspek direman bermula hari ini sehingga Jumaat ini untuk siasatan lanjut mengikut Seksyen 419 Kanun Keseksaan dan Seksyen 3(3) Akta Pungutan Rumah ke Rumah dan Jalan 1947,” katanya. – K! ONLINE


Kemelut politik Perak dipantau SPRM
Oleh SHAMSUL KAMAL AMARUDIN

9 Disember 2020, 3:57 pm
LUMUT – Suruhanjaya Pencegahan Rasuah Malaysia (SPRM) Perak memantau kemelut politik di negeri ini ketika ini bagi mengesan dan mengenal pasti jika terdapat perkara berunsur rasuah.
Pengarah SPRM Perak, Datuk Mohd. Fauzi Mohamad, bagaimanapun berkata setakat ini pihaknya tidak menerima sebarang aduan atau maklumat berkaitan perkara tersebut.
“Kita memerhatikan apa yang akan berlaku. Kita memantau dan melihat jika ada aduan kita akan siasat seperti biasa,” katanya.
Beliau bercakap kepada pemberita selepas Majlis Sambutan Hari Antirasuah Antarabangsa (HARA) 2020 Peringkat negeri Perak dan pelancaran Buku Pelan Antirasuah Organisasi (OACP) Majlis Perbandaran Manjung (MPM) 2021-2025 di Seri Manjung hari ini.
Turut hadir, Yang Dipertua MPM, Syamsul Hazeman Md. Salleh.
Jumaat lalu, Datuk Seri Ahmad Faizal Azumu meletak jawatan sebagai Menteri Besar selepas gagal meraih sokongan majoriti dalam Dewan Undangan Negeri (DUN).

Sehingga kini, siapa yang bakal menyandang jawatan itu menjasi teka teki berikutan tiada mana-mana Ahli Dewan Undangan Negeri (ADUN) yang memiliki sokongan majoriti.
Mohd. Fauzi meminta mana-mana pihak, ADUN atau individu yang ditawarkan sebarang bentuk suapan atau ganjaran berhubung kemelut politik itu agar melaporkan perkara itu secara rasmi kepada pihaknya.
Tegasnya, ia bagi membolehkan pihaknya menjalankan siasatan terhadap aduan tersebut mengikut peruntukan undang-undang sedia ada.
“Kita tidak akan berkompromi (dan) saya harap mesej ini sampai kepada mana-mana individu yang diberikan tawaran supaya datang ke pejabat saya, anytime (bila-bila masa).
“Pejabat saya (SPRM) dibuka 24 jam dan ada pegawai yang bertugas menunggu untuk terima laporan,” katanya.
Dalam perkembangan lain, Mohd. Fauzi berkata sejak 1 Januari tahun ini sehingga semalam, SPRM Perak telah menahan kira-kira 100 individu dengan hampir 50 peratus daripadanya adalah penjawat awam membabitkan pelbagai kesalahan.
“Kebanyakan kesalahan penjawat awam berhubung isu tata kelakuan, penerimaan kontrak, tuntutan rasmi dan sebagainya,” katanya.
Beliau berharap mulai tahun depan lebih banyak tangkapan dilakukan terhadap pemberi rasuah dan bukannya penerima rasuah semata-mata.
Justeru, katanya, SPRM akan melakukan lebih banyak pendedahan dan maklumat khususnya di kalangan penjawat awam agar pemberi rasuah itu dapat dikesan seterusnya ditangkap. – K! ONLINE


Bung Moktar tawar diri penerima pertama vaksin
Oleh ZULKIFLI MANZOR

9 Disember 2020, 3:12 pm
PETALING JAYA – Ahli Parlimen Kinabatangan, Datuk Seri Bung Moktar Radin menawarkan diri menjadi individu pertama di Malaysia menerima suntikan vaksin Covid-19.
Menurutnya, beliau sebagai ‘panglima perang’ menawarkan diri jika ada pihak yang bimbang berhubung aspek keselamatan penggunaan vaksin tersebut.
“Saya dengar khabar vaksin sudah ada dan Indonesia sudah memeterai perjanjian dengan China. Kenapa Malaysia belum?
“Kalau perlu diuji awal-awal, sayalah orang pertama menawarkan diri. Saya tidak takut. Saya mahu sihat,” katanya pada sidang Dewan Rakyat hari ini.
Beliau berkata demikian ketika membahaskan Rang Undang-undang Perbekalan (Belanjawan) 2021 peringkat jawatankuasa untuk kementerian kesihatan. – K! ONLINE


12,098 kakitangan PBT disasar jawab kaji selidik HARA
Oleh NOR AZIHAN MD. GHAZALI

9 Disember 2020, 3:34 pm
KLANG – Suruhanjaya Pencegahan Rasuah Malaysia (SPRM) Selangor menyasarkan kira-kira 12,098 kakitangan pihak berkuasa tempatan (PBT) di seluruh negeri ini menjawab kaji selidik sempena sambutan Hari Antirasuah Antarabangsa (HARA).
Timbalan Pengarah (Pencegahan), Abdul Razak Deraof berkata, ini bagi menilai dan membantu PBT dalam merangka perancangan inisiatif pencegahan rasuah pada masa depan.
“Kaji selidik tersebut dilakukan menerusi pengimbasan kod QR menerusi telefon pintar.
“Kita berharap kakitangan PBT akan sama-sama membantu dalam kaji selidik tersebut yang bermula hari ini,” katanya ketika berucap sempena majlis sambutan HARA 2020 di Dewan Raja Mahadi, Majlis Perbandaran Klang (MPK) hari ini.
Terdahulu, warga kerja MPK turut melafazkan Ikrar Integriti Korporat (CIP) termasuk menandatangani memorandum persefahaman (MoU) di antara SPRM Selangor yang diwakili Abdul Razak manakala MPK pula diwakili Yang Dipertuanya, Dr. Ahmad Fadzli Ahmad Tajuddin.
Sementara itu, Ahmad Fadzli menegaskan CIP merupakan satu proses bagi MPK sebagai PBT dalam meningkatkan integriti terutamanya membantu SPRM dalam memerangi rasuah.

“CIP bukan semata-mata program untuk menandatangani Ikrar tetapi menjadi komitmen kepada pengurusan MPK untuk memastikan warga kerja mempunyai nilai integriti yang tinggi dalam melaksanakan tugas,” katanya. – K! ONLINE


Bekas kontraktor TNB didakwa rasuah RM650
Oleh MOHD YUNUS YAKKUB

9 Disember 2020, 3:27 pm
SHAH ALAM – Seorang bekas kontraktor Tenaga Nasional Berhad (TNB) didakwa di Mahkamah Sesyen hari ini atas dua pertuduhan menerima suapan keseluruhan RM650 supaya tidak memotong bekalan elektrik dua buah rumah sewa dua pemandu grab, Januari lalu.
Tertuduh, Muhammad Syauqi Mohammad Kamil, 26, bagaimanapun mengaku tidak bersalah selepas pertuduhan dibacakan di hadapan Hakim Rozilah Salleh.
Mengikut kedua-dua pertuduhan, tertuduh didakwa meminta suapan daripada dua lelaki yang merupakan pemandu grab berusia 31 dan 47 tahun masing-masing RM400 dan RM250 agar tidak memotong bekalan elektrik di rumah sewa mereka di Cahaya SPK, Seksyen U9 di sini.
Kesalahan itu didakwa dilakukan di sebuah bank cawangan Setia Alam pada 8 dan 9 Januari lalu.
Justeru, dia didakwa mengikut Seksyen 16 (a) (A) Akta Pencegahan Rasuah Malaysia 2009 yang boleh dihukum di Seksyen 24 akta sama yang memperuntukkan hukuman penjara sehingga 20 tahun, denda tidak kurang lima kali ganda jumlah suapan atau RM10,000 mengikut mana lebih tinggi.
Pendakwaan dikendalikan Pegawai Pendakwa Suruhanjaya Pencegahan Rasuah Malaysia (SPRM), Tuan Attfina Tuan Kamaluddin menawarkan jaminan RM15,000 bagi setiap pertuduhan tersebut dengan syarat tambahan melaporkan diri ke pejabat SPRM Selangor sebulan sekali.

Peguam Zamri Idrus mewakili Muhammad Syauqi memohon ikat jamin dikurangkan kepada RM2,500 setiap pertuduhan kerana anak guamnya kini tidak mempunyai pekerjaan.
Hakim menetapkan jaminan keseluruhan RM5,000 untuk dua pertuduhan tersebut dan membenarkan syarat tambahan.
Tarikh sebutan semula kes ditetapkan 18 Januari 2021. – K! ONLINE


Sindiket judi online digempur
Oleh EDDY AQMAL MOHAMED HAMIDI

9 Disember 2020, 3:08 pm
KUALA LUMPUR – Seramai 19 individu warga asing ditahan dalam tiga serbuan yang dilakukan pihak Polis Daerah Wangsa Maju di Jalan Danau Saujana, Setapak dan Jalan Tun Razak di sini pada 4 hingga 7 DIsember lalu dalam usaha memerangi kegiatan perjudian online.
Ketua Polis Daerah Wangsa Maju, Superintendan Rajab Ahad Ismail berkata, serbuan dibuat ke atas tiga unit kondominium oleh sepasukan polis dari Ibu Pejabat Polis Daerah (IPD) Wangsa Maju susulan maklumat risikan yang dilakukan.
“Dalam serbuan tersebut seramai 18 lelaki dan seorang wanita warganegara China berusia 21 hingga 39 tahun yang berperanan sebagai operator promosi judi online bagi pasaran negara China telah ditahan selain merampas pelbagai barangan yang digunakan mereka.
“Antara yang dirampas adalah komputer riba(15), modem(3), telefon bimbit (49) termasuk router dan tetikus yang dianggarkan bernilai RM65,000,” katanya menerusi satu kenyataan di sini hari ini.
Jelas Rajab Ahad, modus operandi sindiket tersebut adalah mempromosikan aktiviti perjudian online kepada pelanggan di China menggunakan aplikasi WeChat, WhatsApp dan QQChat termasuk menghantar ratusan pesanan ringkas kepada mereka.
“Kita dapati sindiket ini membayar sewa unit kondominium dengan kadar RM1,500 hingga RM5,000 sebulan dan telah beroperasi hampir tiga bulan lalu mengikut syif bermula 8 pagi hingga 8 malam setiap hari.

“Kesemua tangkapan kini direman selama 14 hari sehingga 21 Disember depan bagi membantu siasatan di bawah Seksyen 4(1)(g) Akta Rumah Judi Terbuka 1953 dan Seksyen 6(1)(c) Akta Imigresen 1959/63,” tegas beliau.
Tambah beliau, pihak Polis Wangsa Maju ingin menasihati orang ramai agar tidak terlibat dengan sebarang kegiatan perjudian haram kerana tindakan tegas berlandaskan undang-undang akan diambil terhadap penganjur serta pelanggan yang bermain atau berada di dalam premis yang menjalankan kegiatan tersebut.
“Memandangkan sindiket ini memilih kondominium mewah sebagai tempat beroperasi, orang ramai diminta memberikan kerjasama untuk menyalurkan maklumat sekiranya terdapat sebarang kegiatan yang mencurigakan di kawasan tempat tinggal masing-masing.
Sebarang maklumat boleh disalurkan ke Bilik Gerakan Khas 24 jam IPD Wangsa Maju di talian 03-9289 9222 dan Hotline Polis Kuala Lumpur di talian 03-2115 9999 atau mana-mana balai polis berhampiran,” katanya. – K! ONLINE


Dua anggota Rela salah guna senjata api digantung tugas
Oleh ROHANA MOHD. NAWI

9 Disember 2020, 3:22 pm
KOTA BHARU – Jabatan Sukarelawan Malaysia (Rela) Kelantan mengesahkan seorang lagi suspek yang ditahan polis selepas dipercayai meminjam senapang patah rakannya di Kampung Jeli Dalam, Pekan Lama di Jeli pada Ahad lalu juga merupakan anggota jabatan itu.
Pengarah Rela Kelantan, Mior Muhammad Taufik Mior Burhanuddin berkata, susulan daripada tangkapan tersebut, kedua-dua lelaki berusia 41 dan 45 tahun itu telah digantung keahlian daripada jabatan itu bermula daripada tarikh mereka ditangkap.
Katanya, tindakan itu dilakukan selepas mereka melanggar Akta Senjata Api 1960 dan Akta Pasukan Sukarelawan Malaysia 2012 (Akta 752) kerana terlibat dengan kes jenayah.
“Kedua-dua lelaki itu merupakan anggota di bawah seliaan jabatan dan pentadbiran pejabat Rela Jeli.
“Selain digantung, kita tidak menolak kemungkinan akan menamatkan keahlian mereka dalam Rela,” katanya ketika dihubungi Kosmo! hari ini.
Kosmo! Online semalam melaporkan, seorang anggota Rela yang dipercayai meminjamkan senapang patah kepada rakannya ditahan dalam serbuan berasingan di dua buah rumah di Jeli Ahad lalu.

Suspek pertama yang turut dikenal pasti sebagai anggota Rela meminjam senapang patah itu sejak lapan bulan lalu untuk memburu haiwan daripada anggota jabatan itu.
Berdasarkan semakan, anggota Rela itu mempunyai surat kebenaran membawa dan menggunakan senjata.
Mengulas lanjut, menurut Mior Muhammad Taufik, setiap anggota Rela telah diberikan latihan dan pemahaman khusus mengenai tanggungjawab sebagai pemegang senjata api jabatan itu.
Katanya, bagaimanapun, beliau akan menunggu keputusan mahkamah terlebih dahulu sebelum mengenakan sebarang tindakan terhadap mereka.
“Saya berharap tindakan yang dikenakan kepada dua anggota itu dapat memberi pengajaran kepada anggota lain supaya berhati-hati apabila memegang senjata api.
“Semua pemegang senjata api Rela diingatkan supaya tidak mengkhianati kepercayaan yang telah diberikan kepada mereka,” katanya. – K! ONLINE


Malaysia berada di tangga ke-33 GII
Oleh EDDY AQMAL MOHAMED HAMIDI

10 Disember 2020, 8:00 pm
KUALA LUMPUR – Kedudukan Malaysia dalam carta Global Innovation Index (GII) kini meningkat ke tangga ke-33 daripada 131 negara berbanding tangga ke-35 tahun lalu, kedudukan terbaik bagi tempoh lima tahun kebelakangan.
Ketua Pengarah MyIPO, Datuk Mohd. Roslan Mahayudin yang membacakan teks ucapan Pengerusi Perbadanan Harta Intelek Malaysia (MyIPO), Datuk Mohamad Alamin berkata, pencapaian tersebut adalah sesuatu yang patut dibanggakan.
“Selain terbaik dalam tempoh lima tahun, Malaysia juga mampu mengekalkan kedudukan di tempat kedua dalam kalangan 37 negara yang berpendapatan sederhana tinggi.
“Antara kriteria yang menjadi kekuatan kepada Malaysia adalah eksport dalam teknologi tinggi dan barangan kreatif, penghasilan graduan dalam bidang sains dan kejuruteraan, nilai jenama global serta kualiti universiti,” katanya.
Beliau berkata demikian selepas menyempurnakan Majlis Penyampaian Hadiah Anugerah Harta Intelek Negara 2020 (AHIN 2020) secara telesidang yang diadakan di Akademi Harta Intelek, Menara UOA Bangsar di sini hari ini.
Turut hadir Timbalan Ketua Pengarah (Strategik dan Teknikal) MyIPO, Zulkarnain Muhammad dan Timbalan Ketua Pengarah (Pengurusan) MyIPO, Fatimah Rohada Dahlan serta barisan pemenang juga peserta yang disenarai pendek untuk anugerah tersebut secara maya.

Menurut Mohd. Roslan, berdasarkan laporan GII 2020 itu, prestasi inovasi Malaysia memenuhi tahap yang dijangkakan dan menjadi inspirasi untuk menambah baik kedudukan negara pada masa hadapan.
“Saya percaya, rakyat Malaysia adalah rakyat yang kreatif dan berinovasi cuma perlu diberi lebih galakan supaya mempunyai kesedaran untuk melindungi harta intelek mereka.
“Oleh itu, saya menyarankan agar para perekacipta dan pencipta dapat mengambil langkah proaktif untuk melindungi hak harta intelek melalui pendaftaran supaya dilindungi di bawah Perundangan Harta Intelek dan seterusnya dikomersialkan untuk menjana pendapatan,”jelasnya.
Untuk rekod, GII merupakan satu kaedah pengukuran oleh badan antarabangsa yang memberi indeks kepada negara menerusi perkembangan inovasi di negara masing-masing.
Jelas Mohd. Roslan, MyIPO berharap kedudukan tersebut dapat ditambah baik di masa hadapan menerusi pertambahan pendaftaran rekacipta dan pempatenan.
Dalam pada itu, Mohd. Roslan turut mengumumkan Kolej Vokasional Alor Setar, Kedah sebagai pemenang pingat emas AHIN 2020, bagi kategori Perekacipta Harta Intelek (Pelajar Institusi Kemahiran atau Setaraf sekaligus membawa pulang wang tunai berjumlah RM7,000.
Kemenangan tersebut adalah menerusi rekacipta peranti ‘Car Carbon Monoxide Detector V2 (Carmode V2)’ bagi mengesan dan memberi amaran sekiranya berlaku kebocoran gas karbon monoksida dalam kenderaan.
Bagi kategori Perekacipta Muda Harta Intelek (Pelajar Sekolah Menengah) pula, pingat emas dimenangi oleh Sekolah Menengah Tun Tijah, Melaka menerusi ciptaan peranti ‘Touchless Smart Barrier’ yang membantu golongan cacat penglihatan bergerak bebas. – K! ONLINE


YouTuber lelaki diberkas cabul pelajar universiti
Oleh KOSMO!

10 Disember 2020, 11:15 pm
KOTA BHARU – Seorang pencipta kandungan YouTube (YouTuber) ditahan selepas dipercayai mencabul seorang gadis yang juga pelajar universiti di sebuah inap desa di Kubang Kerian di sini empat bulan lalu.
Kejadian pada 2 Ogos lalu itu dipercayai berlaku ketika suspek yang berusia 22 tahun menjalani penggambaran sebuah drama di inap desa tersebut.
Siasatan mendapati mangsa yang berusia 24 tahun dihubungi oleh rakannya yang menawarkan untuk berlakon drama arahan suspek dengan bayaran RM600.
Ketua Polis Daerah Kota Bharu, Asisten Komisioner Abdul Rahim Daud, selepas selesai menjalani penggambaran, suspek mengajak mangsa tidur di inap desa itu dengan alasan masih ada penggambaran keesokan harinya.
“Semasa berada di dalam bilik, mangsa didatangi oleh suspek yang kemudian mencabul gadis itu,” katanya ketika dihubungi Kosmo! di sini semalam.
Mangsa membuat laporan di Ibu Pejabat Polis Daerah Kota Bharu semalam selepas terbaca mengenai kes jenayah seksual melibatkan seorang pendakwah selebriti yang dikatakan mirip dengan kejadian yang menimpa dirinya.
Ujian air kencing mendapati lelaki itu bebas dadah dan tiada rekod jenayah.

“Suspek akan dibawa ke mahkamah untuk mendapat permohonan reman pada pagi esok (hari ini),” katanya.
Kes disiasat mengikut Seksyen 354 Kanun Keseksaan kerana kesalahan mencabul.


Sam Bunkface tamat zaman duda
Oleh NURFARHANA MOHAMED

10 Disember 2020, 9:34 pm
PETALING JAYA – Selepas setahun bergelar duda, vokalis kumpulan Bunkface iaitu Sam kembali mendirikan rumah tangga dengan pilihan hatinya.
Berita gembira tersebut dikongsikan oleh Sam atau nama sebenarnya Shamsul Annuar Mohd. Baharom,33 menerusi satu hantaran dalam Instagram miliknya sebentar tadi.
“Salam Jumaat semua. Di sini Sam ingin kongsikan yang Sam sudah menikahi Puteri Eifa Ezrin Mohd. Kushairi.
“Doakan yang baik-baik untuk kami. Alhamdulillah,” tulisnya pada ruangan kapsyen.
Sam yang memilih pakaian rona putih sedondon bersama dengan isterinya, turut berkongsi beberapa keping gambar di sekitar majlis pernikahan mereka.
Ruangan komen dibanjiri ucapan tahniah daripada rakan artis dan juga peminat yang mendoakan hubungan yang baru dibina tersebut berkekalan hingga ke syurga.

Terdahulu, Sam pernah mendirikan rumah tangga dengan Aida Azira Husin pada 2015 sebelum sah bercerai pada Januari tahun lalu.
Menerusi hasil perkahwinan tersebut, mereka dikurniakan seorang anak lelaki bernama Maleeq yang kini berusia empat tahun. – K! ONLINE


Lima terima basikal lipat dari Ebit Lew
Oleh LUQMAN RIDHWAN MOHAMED NOR

10 Disember 2020, 10:31 pm
PETALING JAYA – Penceramah popular, Ebit Lew menghadiahkan basikal lipat kepada lima individu yang bekerja sebagai penghantar makanan sebentar tadi.
Katanya di laman Facebook, mereka yang terdiri daripada tiga individu berbangsa Cina dan dua India bekerja menghantar makanan dengan berjalan kaki.
Dia memberitahu, antara yang menerima bantuan adalah seorang ibu tunggal berbangsa Cina, Sharen; seorang wanita yang kehilangan kerja akibat Perintah Kawalan Pergerakan, Camy Yap, 26, dan Ramesh, 25, bapa kepada dua orang anak.
“Hokah Sing, 27, sebelum ini kerja promoter pelancong. Sekarang kerja hantar makanan berjalanan. Seronok tadi try (cuba) basikal baru,” katanya.
Tambahnya, seorang lagi penerima basikal lipat tersebut adalah seorang Muslim berbangsa India, Nurul Fauziah.
“Semoga semua anak muda di luar sana terus kuat. 2020 ni besar ujian untuk kita semua.

“Pasti 2021 kita akan menjadi lebih baik kerana di sebalik musibah ada rahmat darinya,” katanya. – K! ONLINE


APMM usir bot nelayan Vietnam menceroboh
Oleh MOHD AZLI ADLAN

10 Disember 2020, 7:21 pm
KUALA TERENGGANU – Sebuah lagi bot nelayan Vietnam yang dikesan penceroboh perairan negara telah diusir Maritim Malaysia (APMM) pada kelmarin.
Pesawat udara Bombardier CL415MP milikAPMM yang sedang melakukan rutin pengawasan udara mengesan bot nelayan asing itu pada kedudukan 94.6 batu nautika dari muara Kuala Terengganu dekat sini.
Pengarah Maritim Terengganu, Kepten Maritim Muhammad Suffi Mohd. Ramli berkata, penemuan bot nelayan Vietnam berkenaan kemudiannya telah dimaklumkan kepada Kapal Maritim (KM) Langkawi.
“KM Langkawi yang sedang melakukan rondaan di sekitar perairan Kuala Terengganu segera memintas bot nelayan asing itu.
“Pemeriksaan yang menjumpai 15 kru warga Vietnam di dalamnya,” katanya di sini hari ini.
Muhammad Suffi berkata, pukat milik nelayan berkenaan telah dirampas selain bekalan air dan makanan mereka dibuang ke tengah laut sebelum diusir keluar dari perairan negara.

Jelas beliau, tindakan membuang bekalan air dan makanan nelayan asing tersebut bertujuan bagi memastikan mereka tidak mempunyai pilihan kecuali ke negara asal.
Dalam pada itu, beliau memberitahu APMM telah mengusir 25 bot nelayan Vietnam dan 259 nelayan negara jiran tersebut sejak bulan September lalu.
“Keadaan laut bergelora ekoran musim tengkujuh buat alasan untuk APMM leka daripada mengawasi perairan negara daripada anasir asing,” katanya. – K! ONLINE


Indonesia dibimbangi terhutang budi dengan China
Oleh KOSMO!

10 Disember 2020, 8:29 pm
JAKARTA – Indonesia menaruh keyakinan bahawa vaksin koronavirus buatan China dapat membantunya menangani wabak yang merupakan antara terburuk di Asia itu tetapi penganalisis-penganalisis memberi amaran bantuan tersebut boleh mengakibatkan Jakarta terpaksa menanggung hutang diplomatik.
Beijing sebelum ini menjanjikan keutamaan akses vaksin keluarannya kepada negara-negara miskin dalam usaha memulihkan imej yang tercemar akibat pandemik Covid-19. Pandemik itu bermula di bandar Wuhan dalam wilayah Hubei di tengah China.
Pada minggu ini, Indonesia menerima 1.2 juta dos vaksin Covid-19 yang dihasilkan oleh farmaseutikal China, Sinovac manakala 1.8 juta dos lagi dijadualkan tiba bulan depan, namun, pakar-pakar berkata, akses tersebut bukan tanpa syarat.
“Diplomasi vaksin China bukanya percuma.
“Beijing mungkin menggunakan derma vaksinnya untuk mengetengahkan agenda serantau terutamanya berkaitan isu sensitif seperti tuntutan di Laut China Selatan,” kata Ardhitya Eduard Yeremia dan Klaus Heinrich Raditio dalam kertas kerja yang disiarkan bulan ini oleh Institut Yusof Ishak yang berpusat di Singapura.
Indonesia memulakan ujian manusia vaksin Sinovac pada musim panas tahun ini manakala vaksin itu masih belum menerima kelulusan sama ada oleh pihak berkuasa China atau Indonesia.

Jakarta telah menandatangani untuk mendapatkan lebih 350 juta dos vaksin daripada pembekal berbeza termasuk AstraZeneca tetapi majoriti vaksin negara itu datang daripada pembekal China termasuk Sinovac dan Sinopharm, demikian menurut projek pemantauan vaksin Universiti Duke.
“Kerjasama vaksin dengan China adalah profil paling tinggi,” kata Evan Laksamana selaku penyelidik kanan di Pusat Strategik dan Kajian Antarabangsa berpusat di Jakarta.
Indonesia yang merupakan negara keempat berpenduduk paling ramai dengan populasi 270 juta orang, merekodkan lebih 500,000 kes koronavirus dan sekitar 18,000 kematian, namun kadar ujian saringan rendah bermakna angka rasmi itu jauh lebih rendah berbanding jumlah jangkitan sebenar. – AFP


Akad nikah Mira Filzah video paling sohor
Oleh AHMAD SHAHERMAN SHAMSURI

10 Disember 2020, 7:41 pm
PETALING JAYA – Drama pendek oleh pengarah muda, Syahmi Sazli dan parodi sebuah lagu popular oleh Alieff Irfan dan Majlis Akad Nikah Mira Filzah dan Wan Emir antara video paling sohor bagi tahun ini di laman YouTube.
Bagi kategori video muzik, lagu Peluang Kedua nyanyian Nabila Razali dan M.K Clique, Aku Bidadari Syurgamu nyanyian Datuk Seri Siti Nurhaliza dan Jaga-jaga nyanyian Azarra Band ft Beby Acha turut tersenarai antara 10 lagu tersohor di YouTube.
Bagi artis luar negara, penyanyi berkumpulan wanita dari Korea Selatan, Blackpink turut tersenarai dalam kategori video muzik melalui lagu, How You Like That.
Blackpink.
Google Malaysia dalam satu kenyataan berkata, bagi pencipta kandungan, Ustaz Ebit Lew, Sugu Pavithra dan Isa Isarb tersenarai antara 10 pencipta kandungan paling disohor di negara ini.
Individu sama turut tersenarai dalam kategori 10 Pencipta Kandungan Breakout Malaysia.
Ketiga-tiga pencipta kandungan ini telah melonjak keluar dari kaca skrin ke dalam kesedaran orang awam dengan kandungan mereka yang menarik perhatian satu negara dengan rancangan realitinya, sajian masakan dan bantuan kemanusian.

Nabila Razali.
Menurut Google Malaysia, bagi menyelami video sohor kini bagi 2020 dengan lebih mendalam, orang ramai boleh menonton di saluran Video-video Paling Sohor Kini dan Video-video Muzik Paling Sohor Kini di YouTube
Manakala, bagi kandungan popular, mereka boleh terus ke saluran Pencipta Kandungan Paling Popular dan Pencipta Kandungan ‘Breakout’ untuk mengenali para pencipta video tersebut.
Secara keseluruhan kesemua video tersebut telah ditonton lebih dari 363 juta kali, manakala jumlah pelanggan mereka pula mencecah 19 juta orang. – K! ONLINE


Penduduk buntu air paip bertukar merah jambu
Oleh KOSMO!

10 Disember 2020, 7:50 pm
BEIJING – Penduduk sebuah bandar di utara China buntu memikirkan fenomena air berwarna merah jambu yang mengalir keluar dari paip air di unit kediaman mereka.
Akhbar Daily Mail semalam melaporkan kejadian itu berlaku di bandar Shuozhou, wilayah Shanxi awal minggu ini.
Pihak berkuasa tempatan menyatakan, mereka masih menyiasat kejadian itu selepas menyaksikan beberapa klip video mengenai kejadian itu tular di media sosial di China.
Klip video yang dirakam penduduk menunjukkan aliran air keluar berwarna merah jambu dari paip bilik mandi dan dapur.
Kejadian serupa berlaku semalam di bangunan kediaman di sebuah sekolah menengah yang merupakan tempat tinggal beberapa orang guru dan keluarga mereka.
Jurucakap sekolah berkenaan mengesahkan kejadian itu sambil menambah, air paip di kawasan kampus kekal normal.

“Ini berlaku sehari atau dua hari lalu. Kami tidak tahu apa sebenarnya berlaku,” katanya kepada laman berita Pear Video.
Sementara itu, seorang pegawai kerajaan berkata, perkara itu masih dalam siasatan pihak berkuasa.
“Hasil keputusan siasatan belum diperoleh. Mungkin dalam beberapa hari akan datang,” kata pegawai di Pentadbiran Bandar Shuozhou. – Agensi


Kanak-Kanak lelaki maut dibaham buaya
Oleh IVAN AMIRUL

10 Disember 2020, 7:49 pm
LAHAD DATU – Seorang kanak-kanak lelaki berusia lapan tahun maut selepas dibaham buaya dalam kejadian di sungai Kampung Sabah Baru hari ini.
Dalam kejadian pukul 1.30 petang itu, mangsa dikatakan mandi di sungai berkenaan bersama seorang lagi rakan sebayanya sebelum diserang buaya secara tiba-tiba.
Ekoran kejadian itu, rakan mangsa yang terkejut menyaksikan kejadian terbabit terus bergegas berlari pulang ke rumah untuk memaklumkan perkara berkenaan kepada bapa mangsa.
Ketua Polis Daerah Lahad Datu, Asisten Komisioner Rohan Shah Ahmad berkata, polis yang menerima maklumat berkaitan kemudiannya menghubungi Jabatan Bomba dan Penyelamat Malaysia (JBPM) untuk meminta bantuan operasi mencari dan menyelamat (SAR) mangsa.
“Mangsa berjaya ditemui terapung kira-kira dua meter dari lokasi kejadian selepas beberapa jam pencarian dilaksanakan.
“Siasatan mendapati kejadian berlaku kira-kira 20 meter dari lokasi rumah mangsa.

“Pemeriksaan awal menunjukkan mangsa mengalami kecederaan serius di pinggang, perut dan dada. Mangsa disahkan meninggal dunia di lokasi kejadian,” katanya dalam satu kenyataan sebentar tadi.
Dalam pada itu, Rohan Shah berkata, mayat mangsa dihantar ke Hospital Lahad Datu untuk proses bedah siasat.
Menurut beliau, siasatan mendapati tiada sebarang unsur jenayah dalam kejadian terbabit dan kes diklasifikasikan sebagai mati mengejut.
Sementara itu, Rohan Shah menasihatkan orang awam khususnya yang tinggal di pesisir sungai dan pantai agar sentiasa berhati-hati dengan kemungkinan serangan reptilia berkenaan. – K! ONLINE


Kes melonjak 2,234, tertinggi dilaporkan
Oleh SITI A'ISYAH SUKAIMI

10 Disember 2020, 6:41 pm
PUTRAJAYA – Kes baharu hari ini melonjak kepada angka 2,000 dengan 2,234 kes dilaporkan sekali gus tertinggi sejak pandemik Covid-19 dilaporkan di negara ini, menjadikan jumlah kes positif sehingg kini sebanyak 78,499 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, lima kes adalah kes import mendapat jangkitan dari luar negara manakala sebanyak 2,229 kes penularan tempatan.
“Selain itu, sebanyak 1,112 kes sembuh dicatatkan hari ini dan jumlah kumulatif kes sembuh daripada Covid-19 sebanyak 66,236 kes.
“Terdapat pertambahan tiga kes kematian menjadikan sebanyak 396 kes kematian Covid-19 terkini di Malaysia,” katanya dalam satu kenyataan akhbar di sini hari ini.
Noor Hisham menambah, sebanyak 124 kes positif sedang dirawat di Unit Rawatan Rapi dengan 60 kes memerlukan bantuan pernafasan. – K! ONLINE


Mayat wanita terapung di perairan Langkawi
Oleh MOHD. RAFIE AZIMI

10 Disember 2020, 5:19 pm
LANGKAWI – Satu mayat wanita yang telah kembung ditemui terapung berdekatan Pulau Jemuruk di perairan Langkawi di sini hari ini.
Ketua Polis Daerah Langkawi, Superintendan Mohd. Iqbal Ibrahim berkata, mayat tersebut ditemui seorang lelaki kira-kira pukul 10.15 pagi ini.
“Sebaik menerima maklumat berhubung kejadian, kami mendapatkan bantuan Maritim Malaysia (APMM) untuk membawa mayat tersebut ke jeti maritim di Bukit Malut.
“Mayat itu kemudiannya dibawa ke Hospital Sultanah Maliha (HSM) di sini untuk tindakan lanjut sebelum dibawa ke Hospital Sultanah Bahiyah, Alor Setar untuk dibedah siasat pada Ahad ini,” katanya ketika dihubungi hari ini.
Kata beliau, identiti mayat itu setakat ini belum dikenal pasti.
“Polis Ibu Pejabat Polis Daerah Langkawi juga sehingga kini masih tidak menerima sebarang laporan berkaitan kehilangan mana-mana individu di laut,” ujarnya. – K! ONLINE


Kenapa buru roma aktor meremang
Oleh KOSMO!

10 Disember 2020, 5:50 pm
PETALING JAYA – Pendatang baharu dunia lakonan, Shahidan Izwan, tidak menduga berdepan situasi menyeramkan di set penggambaran ketika menjayakan telefilem arahan Osman Ali bertajuk Tersimpang Ke Alam Bunian.
Menurut Shahidan, 23, insiden tersebut membuatkan bulu romanya meremang sewaktu melakonkan satu babak seram di sebuah tanah perkuburan yang terletak di Gopeng, Perak.
“Babak itu membabitkan watak Lan lakonan saya dan watak roh Emma yang menyarung kostum putih, digalas oleh Hana Ameera.
“Pada masa sama, ada kru yang ditugaskan mengambil gambar kami. Setelah meneliti foto yang diambil, ternampak sesuatu yang pelik apabila turut kelihatan seolah-olah ada entiti atau bayangan kepada watak Emma,” cerita Shahidan berkongsi momen menyeramkan tersebut.
Tambah pemilik nama sebenar, Ahmad Shahidan Mohd. Ali itu, foto tersebut sekali gus menyebabkan semua kru Nuansa Film terdiam dan set penggambaran menjadi sunyi sepi buat seketika.
Membawakan watak bernama Lan, Shahidan atau lebih dikenali sebagai Iwang Ali itu juga mengakui berasa amat bangga apabila dipilih menjadi antara teraju utama drama berkenaan yang disiarkan menerusi saluran Astro Citra baru-baru ini.

“Saya terkejut apabila diberi peluang mendukung peranan penting, apatah lagi digandingkan dengan dua pelakon berkaliber iaitu Farid Kamil dan Amerul Affendi.
“Ibaratnya, berganda-ganda pengalaman manis saya alami sepanjang berlakon dalam drama ini,” ujar penyandang gelaran Mister Talented yang dimenangi dalam pertandingan pencarian bakat Mister Planet Nation Malaysia 2019 (MPM 2019) pada tahun lalu.
Sebelum ini, wajah tampan Shahidan pernah mengejutkan ramai apabila didedahkan sebagai pelakon di sebalik watak hantu dalam filem Munafik dan Munafik 2.
Anak kelahiran Tronoh, Perak itu juga pernah muncul membawakan watak antagonis dalam drama bersiri Gerak Khas episod Neraka Dunia terbitan Skop Production. – K!ONLINE


Budak perempuan dakwa dianiaya 15 lelaki
Oleh NIK NUR IZZATUL HAZWANI NIK ADNAN

10 Disember 2020, 5:27 pm
KEMAMAN – Seorang budak perempuan berusia 12 tahun mendakwa diperkosa 15 remaja lelaki termasuk salah seorangnya baru dikenali menerusi aplikasi WhatsApp pada Ahad lalu.
Kejadian itu terbongkar selepas mangsa yang juga murid tahun enam sebuah sekolah rendah di daerah ini didesak keluarganya selepas tidak pulang ke rumah selama dua hari.
Ketua Polis Daerah Kemaman, Superintendan Hanyan Ramlan berkata, kanak-kanak perempuan itu mendakwa dirogol oleh 15 remaja berusia dalam lingkungan 12 hingga 19 tahun di dua rumah berasingan antara pukul 4 petang, Ahad lalu dan 3 pagi, Isnin lalu.
“Mangsa yang didesak ahli keluarganya telah menceritakan hal sebenarnya sebelum dibawa ke sebuah balai polis berhampiran untuk membuat laporan berhubung kes rogol berkenaan.
“Berdasarkan laporan tersebut, budak perempuan berkenaan mendakwa perbuatan rogol berkenaan berlaku di dua buah rumah yang berasingan terletak kira-kira dua kilometer antara satu sama lain,” katanya kepada Kosmo! di sini hari ini.
Hanyan berkata, hasil pemeriksaan di Hospital Kemaman di sini, pegawai perubatan mengesahkan kesan koyakan pada alat sulit mangsa.

Tambah beliau, seramai 10 suspek termasuk seorang penganggur berusia 19 tahun telah ditahan bagi membantu siasatan kes berkenaan manakala identiti lima lagi suspek sedang dikenal pasti. – K! ONLINE


Polis nafi penduduk protes tempoh PKPD dilanjutkan
Oleh AZAHAR HASHIM

10 Disember 2020, 6:14 pm
KULIM – Polis menafikan gambar dan video kononnya penduduk kawasan Perintah Kawalan Pergerakan Diperketatkan (PKPD) Mukim Seluang di sini melakukan protes susulan lanjutan tempoh PKPD sehingga 24 Disember depan.
Gambar dan video tersebut tular di Facebook dan WhatsApp semalam.
Ketua Polis Daerah Kulim, Superintendan Azhar Hashim berkata, penduduk sebaliknya keluar beramai-ramai untuk mendapatkan maklumat tentang tempoh perintah kawalan pergerakan berkenaan.
Katanya, penduduk dikatakan keliru dengan pelaksanaan PKPD yang disambung 14 hari lagi kerana ada di antara mereka yang sudah memotong gelang merah jambu dan disahkan negatif Covid-19.
“Cuma pada kejadian semalam penduduk rasa gusar tentang bantuan selepas PKPD dilanjutkan kerana ada yang menghadapi masalah kewangan.
“Saya sudah mengarahkan pegawai untuk memberi penerangan mengenai prosedur operasi standard (SOP) kepada masyarakat di kawasan tersebut dan mereka faham apa yang sebenarnya berlaku,” katanya pada sidang akhbar di Ibu Pejabat Polis Daerah (IPD) Kulim di sini hari ini.

Beliau berkata, agensi kerajaan berkaitan sedia menghulurkan bantuan kepada penduduk yang mengalami masalah dan kesukaran sepanjang tempoh PKPD.
“Jangan percaya kepada khabar angin yang tular serta tidak sahih dan kita akan mengambil tindakan ke atas mereka yang cuba menyebarkan maklumat tidak benar,” tambahnya. – K! ONLINE


67 PATI ditahan dalam Ops Benteng
Oleh NUR HUDA MUSA

10 Disember 2020, 5:22 pm
PETALING JAYA – Seramai 67 pendatang asing tanpa izin (PATI) ditahan dalam Ops Benteng semalam selain dua tekong manakala empat kenderaan darat dan lapan kapal dirampas.
Menteri Kanan (Keselamatan), Datuk Seri Ismail Sabri Yaakob berkata, operasi bersepadu antara pasukan keselamatan negara mengawal ketat sempadan daripada dibolosi PATI bagi mengekang jenayah rentas sempadan selain menyekat penularan wabak Covid-19.
“Sebanyak 121 Sekatan Jalan Raya (SJR) juga dilaksanakan semalam melibatkan pecahan Ops Penawar (51 SJR); Ops Benteng (61 SJR) dan Ops Benteng (9 SJR).
“Kerajaan mengambil tindakan tegas terhadap mana-mana pihak yang cuba memasuki sempadan negara secara haram dan agensi-agensi penguat kuasa akan terus mengetatkan kawalan kawasan sempadan terutamanya di lorong-lorong tikus,” katanya dalam kenyataan di sini hari ini.
Dalam pada itu Ismail Sabri berkata, Polis Diraja Malaysia (PDRM) menahan seramai 217 individu atas kesalahan ingkar prosedur operasi standard (SOP) dengan seramai 210 individu daripada jumlah itu telah dikompaun manakala tujuh lagi direman.
“Antara kesalahan itu ialah tidak memakai pelitup muka (99), gagal menyediakan peralatan merekod butiran pelanggan (60), gagal mematuhi arahan penjarakan fizikal (31), aktiviti pusat hiburan (17) dan lain-lain (10).

“Task Force Operasi Pematuhan yang diketuai PDRM membuat 51,908 pemeriksaan semalam melibatkan sebanyak 2,991 Pasukan Pematuhan dengan kekuatan 13,725 anggota,” ujarnya. – K! ONLINE


COMB pastikan tiada pihak tercicir terima bantuan
Oleh MOHAMAD FAIZAL HASHIM

10 Disember 2020, 5:09 pm
PASIR GUDANG – Kerajaan negeri akan melancarkan program Cari Orang Memerlukan Bantuan (COMB) pada awal tahun depan bagi memastikan tidak ada pihak yang tercicir daripada menerima bantuan bagi menambah pendapatan.
Pengerusi Jawatankuasa Pembangunan Wanita, Keluarga dan Masyarakat Johor, Zaiton Ismail berkata, pencarian COMB akan dibuat menerusi jabatan-jabatan dan badan bukan kerajaan (NGO) di bawah portfolionya.
Katanya, buat masa ini, seramai 49,570 penerima bantuan berdaftar dengan Jabatan Kebajikan Masyarakat (JKM) di seluruh negeri Johor.
“Inisiatif COMB ini bukan sahaja tertumpu kepada bantuan bulanan tetapi untuk peningkatan ekonomi. Ini kerana mungkin ada ibu tunggal, golongan B40 dan warga tua di luar sana yang memerlukan kemahiran dan peralatan.
“Walaupun di bawah portfolio wanita, tidak ketinggalan menerima bantuan ialah golongan bapa tunggal. Bapa tunggal ini layak menerima manfaat di bawah Skim Bantuan Kanak-kanak bagi anak mereka yang masih bersekolah,” katanya.
Beliau berkata demikian selepas melawat penuntut Kolej Yayasan Pelajaran Johor (KYPJ), Muhammad Israf Izzuddin Arbain, 19 yang kini terlantar dan hilang ingatan selepas kemalangan di kediamannya di Taman Cahaya Masai, di sini, hari ini.

Zaiton berkata, setakat ini, seramai 570 bapa tunggal yang berdaftar dengan JKM negeri.
selain JKM, agensi lain di bawah portfolionya seperti Jabatan Kemajuan Masyarakat (Kemas) dan Yayasan Pembangunan Keluarga Darul Takzim (YPKDT) akan terlibat sama mengesan mereka yang layak mendapat manfaat COMB.
Katanya, selain memberi bantuan awal, pihaknya akan melihat kepada potensi dalam kalangan penerima yang berkemampuan untuk menambah ekonomi keluarga.
“Kita lihat keadaan orang yang hendak dibantu ini. Sekiranya memerlukan bantuan JKM kita akan ke arah itu dan jika kita lihat dia berpotensi untuk tambah ekonomi, kita akan bagi peralatan yang sesuai.
“Sekiranya bidang perniagaan mereka berpotensi untuk dikembangkan, kita akan membantu memanjangkan permohonan itu ke jabatan berkaitan seperti Jabatan Pertanian atau di bawah program usahawan.
“Jadi, ia bukan tertakluk di bawah portfolio saya sahaja. Kebanyakan bantuan yang kita berikan ini di peringkat awal yang beroperasi di rumah (home base),” ujarnya. – K! ONLINE


Warga madrasah, penduduk di Kluster Huma patuh arahan
Oleh YATIMIN ABDULLAH

10 Disember 2020, 5:12 pm
KOTA BHARU – Polis Kelantan memuji tindakan pelajar dan warga Madrasah Ad-Diniah Al Falahiah, Kampung Dalam Huma, Bukit Awang, Pasir Puteh yang patuh kepada arahan yang dikenakan terhadap mereka sejak pelaksanaan Perintah Kawalan Pergerakan Diperketatkan (PKPD) pada 6 Disember lalu.
Ketua Polis Kelantan, Deputi Komisioner Shafien Mamat berkata, hasil pemantauan yang dilakukan menerusi udara menggunakan dron, polis mendapati tiada sebarang pergerakan dilakukan oleh warga madrasah itu termasuk penduduk kampung sekitar.
Menurutnya, polis mendapat kerjasama baik daripada semua yang terlibat dalam usaha memutuskan penularan wabak Covid-19.
“Saya ucapkan tahniah kepada warga madrasah dan penduduk setempat yang cukup patuh kepada arahan.
“Bukan itu sahaja, mereka turut faham dengan peraturan pelaksanaan PKPD yang sedang dikuatkuasakan di kawasan berkenaan,” katanya.
Beliau berkata demikian kepada pemberita selepas menziarahi seorang pesara polis, Abdul Wahab Mat Seh, 74, yang diserang penyakit angin ahmar di Kampung Padang Sakar di sini hari ini.

Hadir sama Timbalan Ketua Polis Senior Asisten Komisioner Abdullah Mohammad Piah.
Mengulas lanjut, Shafien memberitahu, pemantauan menggunakan dron akan terus dijalankan di kawasan berkenaan.
Katanya, penggunaan dron dilihat turut memainkan peranan untuk menimbulkan rasa takut kepada penduduk sekaligus membuatkan mereka patuh arahan ditetapkan. – K! ONLINE


50 minit habis jual 800 kg hasil laut
Oleh NORADILA MAHAMAD

10 Disember 2020, 5:42 pm
KUALA NERUS – Jualan Ikan Segar Bersama Penduduk anjuran Suruhanjaya Koperasi Malaysia (SKM) Terengganu di Kampung Banggol, Mengabang Telipot di sini hari ini mendapat sambutan luar biasa.
Sebanyak 800 kilogram (kg) hasil laut termasuk ikan pelbagai jenis yang dijual 15 hingga 20 peratus daripada pasaran habis dibeli dalam tempoh 50 minit sahaja.
Pengarah SKM Terengganu, Zainuddin Mohd. Ali berkata, pelanggan terlalu ramai sehingga pihaknya perlu meminta bantuan anggota Polis Diraja Malaysia dan Jabatan Relawan Malaysia (Rela) untuk mengawal keadaan.
Beliau berkata, pelanggan sudah mula mengerumuni tapak jualan seawal pukul 8 pagi walaupun ia hanya mula beroperasi pukul 10 pagi.
“Walaupun pada awalnya agak kelam-kabut tetapi terkawal dengan campur tangan anggota polis dan Rela.
“Hari ini, 800 kg hasil laut termasuk sotong, lala, udang dan kerang disediakan tetapi masih belum mencukupi,” katanya pada program tersebut yang dirasmikan Ahli Dewan Undangan Negeri (ADUN) Batu Rakit, Bazlan Abdul Rahman
di sini hari ini.

Zainuddin berkata, program julung kali diadakan tersebut bertujuan untuk membantu masyarakat terkesan ekoran penularan Covid-19 bagi membeli barangan keperluan harian dengan harga berpatutan. – K! ONLINE


Anak Loca B, Tuju bebas gastrosis
Oleh NURFARHANA MOHAMED

10 Disember 2020, 6:24 pm
KUALA LUMPUR – Penyanyi Loca B mendedahkan anak keduanya, Bintang Aiko didiagnosis gastrosis sejak dalam kandungannya lagi menerusi perkongsian dalam Instagramnya sebentar tadi.
Isteri kepada anggota kumpulan K-Clique, Tuju itu memaklumkan bahawa bayi perempuannya itu didiagnosis dengan penyakit tersebut sejak awal kehamilan.
Gastrosis merupakan kecacatan pada dinding abdomen yang menyebabkan usus bayi berada di luar perut tanpa lapisan pelindungan.
“Doktor cakap setiap enam ke lapan bulan akan ada satu kes. Kes yang lebih teruk apabila bayi akan dirawat di Unit Rawatan Rapi Neonatal (NICU) dan akhirnya mereka tidak berjaya untuk diselamatkan.
“Jadi saya telah bersiap sedia untuk sebarang kemungkinan yang bakal terjadi. Sebab itu saya tidak mahu membeli banyak pakaian bayi kerana bimbang akan berakhir dengan emosi yang berat.
“Kami hanya membeli kerusi bayi sehari sebelum Bintang dibenarkan pulang dari hospital,” luahnya pada ruangan kapsyen.

TANGKAP layar video yang dikongsikan Loca B menerusi Instagram memaparkan keadaan bayinya yang baru dilahirkan didiagnosis penyakit gastrosis.
Malah, menurut Loca B atau nama sebenarnya Hani Azali, setiap hari selama tigu minggu berturut-turut, dia akan melawat anaknya di hospital.
“Agak sukar apabila terpaksa melihat jarum dan tiub yang berselirat di tubuhnya, tapi NICU adalah tempat terbaik untuk dia.
“Saya bersyukur dan berterima kasih kepada doktor dan jururawat yang merawat Bintang,” katanya lagi.
Walaupun berdepan dengan ujian dan dugaan, namun Loca B dan Tuju menjadikan apa yang berlaku sebagai pengajaran dalam kehidupan.
Malah, mereka berdua turut melahirkan rasa syukur kerana menerima sokongan positif daripada semua orang.
“Alhamdulilah Bintang sembuh dengan cepat dan berada dalam keadaan baik. Ketika hendak meninggalkan wad NICU, jururawat ingin mengambil gambar bayi ‘nak tangkap gambar Bintang! Bayi survive gastroschisis (bayi sembuh daripada gastrosis)’.
“Kami bersyukur kerana dapat membawa pulang bayi kami ke rumah,” kongsinya.
Terdahulu, Tuju ketika muncul dalam program MeleTOP pada 24 November lalu mengumumkan Loca B sudah pun selamat melahirkan bayi mereka dan sedang berpantang. – K!ONLINE


Lelaki Myammar ditemui mati lemas
Oleh NUR NAZLINA NADZARI

10 Disember 2020, 5:49 pm
PADANG BESAR – Seorang lelaki warga Myammar ditemui mati lemas di Sungai Padang Malau, Beseri dekat sini malam semalam.
Mayat mangsa, Naung Ngo, 30, dibawa naik oleh pihak bomba kira-kira pukul 9.24 malam sebelum diserahkan kepada polis untuk tindakan lanjut.
Ketua Polis Daerah Padang Besar, Superintendan Saifudin Aslin Abbas berkata, hasil siasatan awal mendapati tiada unsur jenayah ditemui pada mangsa.
“Doktor mengesahkan mangsa meninggal dunia akibat lemas.
“Siasatan juga mendapati bahawa mangsa mempunyai penyakit sawan,” katanya ketika dihubungi di sini hari ini. – K! ONLINE


PORT anjur festival kesenian secara online
Oleh ZAKI SALLEH

10 Disember 2020, 4:02 pm
IPOH – Pusat Koloni Karyawan (PORT) di sini buat julung-julung kalinya akan mengadakan Pra Festival Kesenian Antarabangsa Ipoh (IIAF) 2021 secara dalam talian pada 12 hingga 20 Disember ini sesuai dengan keadaan norma baharu.
IIFF kebiasaanya dianjurkan pada skala besar dengan menarik seramai 10,000 pengunjung yang terdiri dalam kalangan karyawan dan peminat seni tempatan serta serantau.
Pengurus Besar PORT, Nur Hanim Mohamed Khairuddin berkata, penganjuran itu juga
sebagai komitmen untuk terus membawakan program-program pembangunan meskipun dalam keadaan Perintah Kawalan Pergerakan Bersyarat bagi membendung penularan wabak Covid-19.
Menurut beliau, ia juga bertujuan meletakkan Ipoh sebagai salah satu kota yang mempunyai festival tahunan untuk menarik pelancong, peminat seni, pengkaji budaya dan pengumpul dari dalam dan luar negara.
“Bertemakan ‘Budi: Pemanjangan Tradisi’ yang menekankan sikap luhur, rendah diri, bijaksana dan nilai-nilai akhlak yang terpuji dari perkataan Bahasa Melayu sanskrit ‘Bhuddi’.
“Program selama lapan hari ini turut mendapat kerjasama dari Balai Seni Negara, Singapore Art Museum, Japan Foundation Kuala Lumpur, Universiti Malaysia Kelantan dan Universiti Sains Malaysia,” ujarnya dalam satu kenyataan di sini hari ini. -K! ONLINE


Pengetua sekolah agama ditahan noda pelajar
Oleh ROHANA MOHD. NAWI

10 Disember 2020, 4:30 pm
BACHOK – Seorang pengetua atau mudir di sebuah sekolah agama di Machang di sini ditahan polis selepas dipercayai menoda pelajarnya sejak dua tahun lalu.
Pengetua yang berusia 45 tahun itu, ditahan oleh sepasukan pegawai dan anggota polis di rumahnya di Machang pada pukul 6.30 pagi tadi.
Ketua Polis Kelantan, Deputi Komisioner Shafien Mamat berkata, siasatan awal mendapati, mangsa merupakan pelajar tingkatan lima di sekolah agama itu dan dipercayai menjalinkan hubungan cinta secara rahsia dengan pengetua yang sudah berkahwin dan mempunyai tiga orang anak.
“Berdasarkan siasatan, mangsa yang berusia 17 tahun itu bersetuju tanpa dipaksa untuk melakukan hubungan seks dengan suspek.
“Lelaki itu dipercayai mengajak mangsa ke sekolah semasa hari cuti atau ketika guru dan pelajar tiada di sekolah untuk melakukan perbuatan itu,” katanya pada sidang akhbar di Ibu Pejabat Polis Daerah Bachok di sini hari ini.
Menurut Shafien, perbuatan keji pengetua itu terbongkar apabila disedari oleh keluarga mangsa melalui pengaduan Talian Kasih sebelum ditularkan oleh masyarakat setempat. -K! ONLINE


4 ekor nyala, 2 spesis burung tarikan terbaharu di Zoo Taiping
Oleh WAT KAMAL ABAS

10 Disember 2020, 4:57 pm
TAIPING – Dua spesis burung dan empat ekor nyala adalah antara spesis baru yang bakal menjadi tarikan pengunjung di Zoo Taiping & Night Safari.
Spesis baru burung yang bakal menjadi tarikan adalah sepasang burung Merak Hijau dan sepasang burung Angsa Mesir manakala spesis haiwan baru pula adalah empat ekor nyala termasuk seekor nyala jantan.
Selain itu, penambahan baka baru di Zoo Taiping adalah sepuluh ekor itik Belibis, burung Punai Tanah (10) dan burung Punai Gading (10) yang diterima dari Wildlife Fauna Breeding and Research Pahang pada awal Disember tahun ini.
Pengarah Zoo Taiping & Night Safari, Dr. Kevin Lazarus berkata, Zoo Taiping menggalas tanggungjawab dalam memastikan lima fungsi zoo termasuk pendidikan, konservasi, latihan serta kajian dan pendidikan diberi perhatian dan dilaksanakan mengikut peraturan semasa  bagi membawanya ke tahap dunia.
“Zoo Taiping & Night Safari kini dalam usaha menjayakan program pembiakan dan konservasi bagi spesies yang kian pupus seperti burung Merak Hijau.
“Berdasarkan International Union for Conservation of Nature (IUCN), burung Merak Hijau dikategorikan sebagai diancam kepupusan manakala di Malaysia pula ia telah pupus di habitat alam semulajadi dan ia merupakan haiwan yang dilindungi sepenuhnya di dalam Akta Pemuliharaan Hidupan Liar 2010 (Akta 716),” katanya di sini tadi. -K! ONLINE


Perancis denda Google, Amazon €135 juta
Oleh KOSMO!

10 Disember 2020, 4:15 pm
PARIS – Pihak berkuasa privasi data Perancis menyatakan hari ini bahawa ia mendenda dua unit syarikat Google sebanyak €100 juta (RM491 juta) dan sebuah anak syarikat Amazon sebanyak €35 juta (RM171.85 juta) berhubung penggunaan cookie pengiklanan.
Pihak berkuasa berkenaan menyatakan, denda itu dikenakan kerana perbuatan meletakkan cookie pengiklanan ke dalam komputer pengguna tanpa mendapatkan persetujuan mereka terlebih dahulu dan tanpa memberikan maklumat mencukupi.
Cookie merupakan data kecil yang disimpan dalam enjin carian komputer yang membolehkan laman web mengenali identiti pengguna dan mengingati aktiviti masa lalu mereka. – AFP


Sultan Johor kurnia barang keperluan 140 keluarga
Oleh MASTURAH SURADI

10 Disember 2020, 4:19 pm
KOTA TINGGI – Seramai 140 buah keluarga terdiri dari 88 keluarga dari Kampung Pasir Gogok, Pengerang dan 52 keluarga dari Tanjung Surat menerima bantuan makanan kurniaan Sultan Johor Sultan Ibrahim Sultan Iskandar.
Bantuan disampaikan Mejar Cina, Datuk David Wong kepada Pegawai Daerah Kota Tinggi, Farizal Ismail dengan kerjasama penghulu kampung.
Menerusi perkongsian di Facebook Sultan Ibrahim Sultan Iskandar memaklumkan kurniaan barangan keperluan makanan oleh baginda disampaikan secara berterusan kepada golongan memerlukan menerusi Yayasan Sultan Ibrahim Johor (YSIJ).
Menurut kenyataan yang dimuatnaik itu, pelbagai lapisan masyarakat terus menzahirkan ucapan setinggi-tinggi penghargaan dan bersyukur di atas sumbangan yang diterima daripada baginda.
Penduduk Pasir Gogok, Mariah Atan, 61, yang merupakan antara penerima sumbangan mendoakan agar baginda diberi kesihatan yang baik.
“Saya mendoakan Baginda Tuanku Sultan terus dikurniakan kesihatan yang baik dan dipanjangkan usia,”katanya. -K! ONLINE


[VIDEO] Pendakwah selebriti sekali lagi mengaku tidak bersalah
Oleh MOHD YUNUS YAKKUB

10 Disember 2020, 4:51 pm
SHAH ALAM – Pendakwah selebriti, Syed Shah Iqmal Syed Mohammad Shaiful,25, sekali lagi mengaku tidak bersalah di Mahkamah Sesyen hari ini atas pertuduhan merogol kenalan instagram, September tahun lalu.
Tertuduh membuat pengakuan tersebut selepas pertuduhan dibacakan di hadapan Hakim Rofiah Mohamad.
Mengikut pertuduhan, Syed Shah Ikmal didakwa merogol seorang wanita berusia 23 tahun di bilik sebuah rumah di Seksyen 7 di sini.
Perbuatan itu dilakukan pukul 11.35 malam pada 11 September tahun lalu.
Sabit kesalahan boleh dipenjara 20 tahun dan sebatan mengikut Seksyen 376 (1) Kanun Keseksaan.

Pendakwaan dikendalikan Timbalan Pendakwa Raya Nor Baizura Mohd. Saubian manakala tertuduh diwakili Peguam Syed Amirul Syed Idros.

Mahkamah kemudiannya menetapkan jaminan RM10,000 dengan tiga syarat tambahan menyerahkan pasport kepada mahkamah, melaporkan diri setiap 1haribulan setiap bulan bermula Januari ini dan tidak dibenarkan menganggu mangsa dan saksi pendakwaan. –
Terdahulu Syed Shah Ikmal yang didakwa atas pertuduhan melakukan persetubuhan luar tabii dan mencabul mengaku tidak bersalah di Mahkamah Sesyen dan Majistret di Petaling Jaya.
Dia kemudiannya diberikan jaminan keseluruhan RM25,000. – K!ONLINE


Pelakon Asyraf Aley bakal bergelar bapa
10 Disember 2020, 3:57 pm
PETALING JAYA – Selepas tujuh bulan mendirikan rumah tangga, pelakon Asyraf Aley bakal bergelar bapa apabila mengumumkan isterinya kini sedang berbadan dua.
Asyraf atau nama lengkapnya Ashraf Ali Sharifuddin, 26, mengumumkan berita gembira berkenaan menerusi hantaran dalam Instagramnya lima hari lalu.
Menerusi perkongsian tersebut, pelakon yang terkenal menerusi drama Jejak Karmila itu berkongsi tiga keping gambar bersama isterinya, Wardina Anuar di sebuah lokasi.
“Saya masih tidak percaya kami akan bergelar ibu dan bapa tidak lama lagi. Saya gembira dan pada masa sama terkejut. Bagaimanapun, saya bersyukur atas segala kurnia.
“Sayangku Wardina, tiada kata-kata mampu saya ungkapkan atas perjalanan yang telah kita harungi. Terima kasih kerana menjadi wanita yang saya impikan.
“Terima kasih Allah SWT. Kamu adalah sebahagian daripada kami, si kecil. Jadi sekarang, jom membeli-belah barangan bayi!” tulisnya.

Asyraf mendirikan rumah tangga bersama Wardina yang merupakan model hijab, 19, pada 6 Jun lalu selepas berkenalan ketika bertemu di sebuah konsert di Jakarta, Indonesia.
K!ONLINE


Semua saksi inkues Nora Anne selesai bagi keterangan
Oleh AFIFI HAFIZ MOHD NOR

10 Disember 2020, 4:04 pm
SEREMBAN – Seramai 47 orang saksi telah selesai memberi keterangan untuk mengenal pasti punca kematian Nora Anne Quoirin di Pantai di sini tahun lepas.
Menurut Koroner, Maimoonah Aid, pada permulaan inkues pihaknya diberi senarai saksi yang agak ramai untuk memberi keterangan pada prosiding itu.
Katanya, pihak beliau telah memutuskan untuk mengeluarkan nama saksi yang tidak diperlukan.
“Saya merasakan setakat saksi-saksi iaitu kita ada 47 saksi, macam yang kita tau ini bukan prosiding jenayah. Inkues ini untuk mengenal pasti punca kematian si mati.
“Jadi bagi saya setakat saksi-saksi yang dipanggil dan bukti-bukti yang dikemukan mencukupi untuk saya membuat satu keputusan,” katanya pada prosiding hari ke-24 di Mqhkamah Koroner Seremban di sini hari ini.
Tambahnya, beliau juga mencadangkan tarikh 31 Disember ini atau 4 Januari depan sebagai tarikhuntuk menyatakan keputusan inkues itu.

“Disebabkan inkues ini bukan menjadi kewajiban untuk hujahan dimasukkan tetapi saya jemput mana-mana pihak pengendali, pihak dusun (resort) dan pihak keluarga untuk kemuka hujahan bertulis iaitu paling lewat 24 Disember ini,”tambahnya.
Saksi terakhir, Inspektor Wan Faridah Mustanin ketika kejadian merupakan Pegawai Penyiasat Ibu Pejabat Polis Daerah Nilai yang mengendalikan kes itu dari 4 Ogos hingga 14 Ogos tahun lalu.
Wan Faridah turut memberitahu siasatan secara menyeluruh telah dijalankan namun tiada sebarang bukti yang boleh mengaitkan kematian itu dengan unsur jenayah.
Nora Anne, 15, anak sulung kepada tiga beradik yang juga merupakan anak istimewa, bersama keluarganya tiba di Malaysia untuk percutian selama dua minggu dan mendaftar masuk di sebuah resort di Pantai, Seremban pada 3 Ogos 2019.
Nora Anne kemudiannya dilaporkan hilang pada awal pagi keesokannya sebelum mayatnya ditemui sembilan hari selepas itu.
Laporan awal bedah siasat mendapati kematian Nora Anne tidak mempunyai unsur jenayah dan disahkan mati akibat kebocoran usus yang berpunca kerana tidak makan.
Keputusan inkues akan dibuat koroner pada 31 Disember 2020 atau 4 Januari 2021.


Isu label tidak halal pada produk kacang tular kembali
Oleh MOHD. HUSNI MOHD. NOOR

10 Disember 2020, 4:16 pm
PUTRAJAYA – Jabatan Kemajuan Islam Malaysia (Jakim) menjelaskan isu label tidak halal pada
produk kacang keluaran Syarikat Ngan Yin Food Industries Sdn. Bhd. dan Pagoda Foods (Malaysia) Sdn. Bhd. baru-baru ini adalah tular berulang.
Bahagian Hab Halal, Jakim menerusi kenyataan akhbar berkata, pihaknya mendapati isu itu mula tular minggu ini sekali gus mengundang keresahan dan salah faham pengguna.
Menurutnya, sebagai makluman, ia adalah tular berulang dan pernah dijelaskan oleh Jakim sejak tahun 2016.
“Berdasarkan semakan, produk kacang keluaran Syarikat Ngan Yin Food Industries Sdn. Bhd. dan Pagoda Foods (Malaysia) Sdn. Bhd. adalah pemegang Sijil Pengesahan Halal Malaysia (SPHM) yang sah.
“Manakala produk kuaci keluaran Chacheer (Malaysia) Sdn. Bhd. juga mempunyai pengesahan halal dari Shandong Halal Certification Service (SHC) yang juga badan pensijilan halal luar negara yang diiktiraf oleh Jakim di negara China,” katanya.
Katanya, ketiga-tiga syarikat berkenaan sudah memberi penjelasan berkaitan isu itu menerusi hebahan di media sosial. -K! ONLINE


Mayat wanita ditemui terapung
Oleh MOHD SYALMIZI HAMID

10 Disember 2020, 4:46 pm
SEBERANG PERAI – Mayat seorang wanita warga emas ditemui terapung di dalam sebatang sungai di Taman Kimsar, Perai di sini hari ini.
Difahamkan, mayat dikenal pasti sebagai M. Ambiga, 70, itu ditemui berdekatan tebing sungai oleh orang awam sebelum menghubungi pihak berkuasa.
Jurucakap Jabatan Bomba dan Penyelamat negeri berkata, pihaknya yang menerima panggilan pukul 2.25 petang itu bergegas ke lokasi kejadian bagi membantu pihak polis membawa naik mayat.
“Dengan memakai peralatan perlindungan diri (PPE) lengkap, bomba berjaya membawa naik mayat itu pukul 3.05 petang sebelum diserahkan kepada polis,” katanya.
Operasi itu digerakkan oleh pegawai dan anggota dari Balai Bomba dan Penyelamat Perai. – K! ONLINE


Peruntukan J-KOM dipotong RM45 juta
Oleh ZULKIFLI MANZOR

10 Disember 2020, 3:47 pm
PETALING JAYA – Dewan Rakyat meluluskan usul pemotongan peruntukan sebanyak RM45 juta untuk Jabatan Komunikasi Komuniti (J-KOM) yang sebelum ini dikenali sebagai Jabatan Hal Ehwal Khas (Jasa).
Keputusan itu diumumkan Yang Dipertua Dewan Rakyat, Datuk Azhar Azizan Harun selepas kertas pindaan diusulkan oleh Timbalan Menteri Kewangan I, Datuk Abd. Rahim Bakri.
Belanjawan 2021 sebelum ini yang memperuntukkan sebanyak RM85.5 juta untuk Jasa menimbulkan polemik dalam kalangan ramai pihak.
Abd Rahim ketika penggulungan berkata, matlamat J-KOM bertujuan membangunkan komuniti untuk mengamalkan budaya ilmu, berkemahiran digital dan menghayati makna patriotisme. – K! ONLINE


Penunggang Afrika Selatan juarai perlumbaan maya Watopia
Oleh WAN AZHAR WAN ABDULLAH

10 Disember 2020, 3:51 pm
PARIS – Penunggang veteran Afrika Selatan, Ashleigh Moolman muncul johan lumba basikal maya pertama dunia semalam selepas memenangi perlumbaan sejauh 50 kilometer di atas jalan digital dikenali sebagai Watopia.
Dianjurkan oleh UCI dan menggunakan platform Zwift, Moolman menjadi johan semasa sambutan hari jadinya yang ke-35 tanpa perlu meninggalkan apartmennya.
Juara kebangsaan Afrika Selatan 2020 itu menewaskan pelumba Australia, Sarah Gigante dan Cecilia Hansen dari Sweden dengan catatan masa 73 minit.
Pelumba Jerman, Jason Osborne pula menjuarai kategori lelaki. Osborne akan menyertai Sukan Olimpik Tokyo pada musim panas tahun depan tetapi dalam disiplin mendayung dan bukan berbasikal.
Osborne memenangi perlumbaan semalam dengan catatan masa 65 minit sekali gus mengetepikan pasangan Denmark, Anders Foldager dan Nicklas Pedersen. – AFP


Jalur lebar di Kampung Watt Paya Mat Inson dinaik taraf
Oleh MOHD. HUSNI MOHD. NOOR

10 Disember 2020, 3:18 pm
CYBERJAYA – Pelaksanaan naik taraf liputan perkhidmatan jalur lebar di Kampung Watt Paya Mat Inson, Pendang, Kedah dan kawasan sekitarnya akan diselesaikan beberapa bulan lagi.
Itu jaminan diberikan Suruhanjaya Komunikasi dan Multimedia Malaysia (SKMM) selepas sesi dialog antara penduduk bersama Exco Penerangan, Komunikasi dan Multimedia, Perdagangan Dalam Negeri dan Hal Ehwal Pengguna Kedah, Wan Romani Wan Salim, semalam.
SKMM menerusi kenyataan akhbar berkata, pihaknya akan berusaha mempercepatkan pelaksanaan naik taraf liputan 3G sedia ada di kampung tersebut kepada 4G termasuk di kampung sekitar seperti Kampung Baloh dan Kampung Huma.
Menurutnya, masalah kesesakan talian dan kekurangan kapasiti yang menjejaskan kelajuan data mudah alih di kawasan berkenaan akan diatasi segera.
“Penduduk yang terdiri daripada masyarakat Siam sebelum ini mengadu proses pembelajaran anak-anak menggunakan saluran dalam talian tidak dapat dilakukan kerana faktor kelajuan jalur lebar yang tidak memuaskan,” katanya di sini hari ini. -K! ONLINE


Tampil derma darah di HSB
Oleh MOHD. RAFIE AZIMI

10 Disember 2020, 3:54 pm
ALOR SETAR – Orang ramai diminta untuk menderma darah bagi menampung bekalan yang agak kritikal di Hospital Sultanah Bahiyah (HSB) di sini pada ketika ini.
Ketua Jabatan Perubatan Transfusi HSB, Dr. Siti Nadiah Abdul Kadir berkata, penurunan kutipan darah antaranya disebabkan oleh pengurangan jumlah penderma ekoran penularan wabak Covid-19.
“Ketika jumlah penderma berkurangan, keperluan darah pula didapati meningkat baru-baru ini susulan peningkatan jumlah kes pembedahan elektif dan kes lain yang memerlukan transfusi darah.
“Tanpa stok darah mencukupi, rawatan terhadap pesakit mungkin terjejas. Justeru kami menyeru orang ramai untuk tampil membantu dengan menderma darah,” katanya dalam satu kenyataan di sini hari ini.
Mengulas lanjut, katanya, penutupan institusi pengajian tinggi awam dan swasta juga menyebabkan jumlah kutipan darah berkurangan apabila program derma darah tidak dapat dijalankan di situ.
“Kita harap orang ramai dapat tampil membantu kerana proses menderma darah cukup mudah dan hanya mengambil masa antara 30 hingga 45 minit sahaja.

“Kriteria asasnya adalah berumur antara 17 hingga 60 tahun, sihat tubuh badan, tidur melebihi lima jam dan tidak mengambi ubat terlarang serta memiliki berat badan 45 kilogram ke atas,” ujarnya.
Tambahnya, setiap pendermaan darah yang dibuat mampu menyelamatkan hingga tiga nyawa.
“Justeru kami berharap lebih ramai yang tampil membantu dalam masa terdekat ini,” katanya.
Orang ramai yang ingin berbuat demikian boleh hadir ke Unit Pendermaan Darah HSB atau Pusat Darah Wilayah di sebelah Penjara Alor Setar dan sebarang maklumat lanjut boleh menghubungi talian 04-7406051. – K! ONLINE


Menyamar inspektor untuk kagumkan keluarga teman lelaki
Oleh ROHANA MOHD. NAWI

10 Disember 2020, 3:27 pm
BACHOK – Tindakan seorang gadis yang ingin menunjuk-nunjuk uniform operasi polis kononnya dia merupakan seorang inspektor kepada keluarga teman lelaki akhirnya memakan dirinya sendiri apabila ditahan kelmarin.
Wanita berusia 20-an yang berasal dari Tawau, Sabah itu ditahan pada pukul 8 malam selepas dipercayai cuba menyamar sebagai inspektor polis di rumah teman lelakinya di Kampung Bukit Bato, Jelawat, di sini.
Ketua Polis Kelantan, Deputi Komisioner Shafien Mamat berkata, siasatan mendapati, gadis itu datang ke Kelantan untuk bertemu dengan teman lelakinya yang berusia 23 tahun yang merupakan seorang anggota tentera.
Katanya, apabila tiba di negeri ini, dia menjalani tempoh kuarantin selama dua minggu sebelum tinggal di rumah keluarga teman lelakinya di Kampung Bukit Bato sejak seminggu lalu.
“Sewaktu berada di rumah teman lelakinya, gadis itu telah menggantung uniform operasi polis berpangkat inspektor di dalam kereta jenis Perodua Myvi milik teman lelakinya.
“Perbuatan menggantung uniform itu dipercayai untuk menarik kepercayaan keluarga teman lelaki bahawa dia merupakan seorang pegawai polis dan mempunyai pendapatan yang stabil,” katanya pada sidang akhbar di Ibu pejabat Polis Daerah (IPD) Bachok di sini hari ini.


Perdagangan Borong dan Runcit catat RM110.5 bilion Oktober lalu
Oleh NUR SHARIEZA ISMAIL

10 Disember 2020, 2:51 pm
PUTRAJAYA – Jabatan Perangkaan Malaysia memaklumkan nilai Jualan Perdagangan Borong dan Runcit telah merekodkan RM110.5 bilion pada Oktober lalu yang mencatatkan pertumbuhan -0.8 peratus tahun ke tahun.
Ketua Perangkawan, Datuk Seri Dr. Mohd. Uzir Mahidin berkata, pertumbuhan negatif itu disebabkan oleh Perdagangan Runcit yang menguncup sebanyak 1.5 peratus atau RM0.7 bilion kepada RM44.2 bilion berbanding Oktober 2019.
“Perdagangan Borong turut susut sebanyak RM0.5 bilion atau -0.9 peratus untuk mencatatkan RM53.4 bilion,” katanya menerusi kenyataan akhbar di sini hari ini.
Sementara itu, Mohd. Uzir berkata, nilai jualan bulan ke bulan turun sebanyak -0.5 peratus pada Oktober lalu berbanding September berikutan peningkatan semula kes Covid-19 yang menyebabkan pelaksanaan semula pelaksanaan Perintah Kawalan Pergerakan (PKP) Bersyarat bagi Selangor, Kuala Lumpur dan Putrajaya selain PKP Diperketatkan di beberapa kawasan sasaran.
Beliau berkata, bagi Perdagangan Runcit merekodkan pertumbuhan negatif 1.5 peratus disebabkan oleh jualan produk bukan keperluan iaitu jualan runcit di kedai pengkhususan dengan -7.4 peratus, jualan runcit barangan isi rumah (-4.0 peratus), jualan runcit barangan kesenian dan rekreasi (-4.6 peratus) dan jualan runcit kelengkapan informasi dan komunikasi (-1.9 peratus). -K! ONLINE


Kerajaan sediakan pinjaman RM500 juta dibawah PPLH
Oleh SUBKHI SUDARJI

10 Disember 2020, 3:57 pm
PUTRAJAYA – Bagi memastikan sektor perkayuan terus kekal pada masa hadapan, kerajaan melalui Kementerian Perusahaan Perladangan dan Komoditi (KPPK) menyediakan pinjaman sebanyak RM500 juta di bawah Program Pembangunan Ladang Hutan (PPLH) bagi Rancangan Malaysia Ke-12 (RMKe-12).
Menterinya, Datuk Dr. Mohd. Khairuddin Aman Razali berkata, sebagai subsektor ketiga terbesar selepas sawit dan getah, prestasi eksport kayu-kayan negara mencatatkan nilai sebanyak RM17.8 bilion sehingga Oktober lalu.
Beliau berkata, ia dijangka dapat melepasi RM20 bilion sebagai sumbangan sektor itu kepada pendapatan eksport negara untuk tahun ini.
“Untuk memastikan perkayuan terus kekal pada masa hadapan, KPPK menyediakan pinjaman sebanyak RM500 juta di bawah Program Pembangunan Ladang Hutan (PPLH) bagi RMKe-12.
“Usaha membangunkan ladang hutan di bawah PPLH ini merupakan usaha kerajaan bagi menjamin bekalan bahan mentah kepada industri perkayuan pada masa hadapan,” katanya dalam satu kenyataan akhbar di sini hari ini. -K! ONLINE


Selangor benar solat di masjid dan surau secara berperingkat
Oleh NUR HUDA MUSA

10 Disember 2020, 3:42 pm
PETALING JAYA – Jabatan Agama Islam Selangor (JAIS) membenarkan pelaksanaan solat Jumaat dan solat lima waktu kepada semua masjid, Surau Kebenaran Jumaat dan surau mengikut kapasiti sebenar ruang solat dengan penjarakan 1.5 meter.
Pengarah JAIS, Mohd. Shahzihan Ahmad berkata, kebenaran itu melibatkan 130 buah masjid, 21 Surau Kebenaran Jumaat dan 453 surau di keseluruhan Daerah Kuala Selangor, Sabak Bernam dan Hulu Selangor.
“Bagi program pengimarahan seperti kuliah maghrib, kuliah subuh, kuliah dhuha dan bacaan yassin juga turut dibenarkan dengan syarat penceramah yang dijemput adalah dari zon hijau sahaja.
“Kebenaran kehadiran jemaah Solat Jumaat dan Solat Fardhu lima waktu ini adalah untuk jemaah warganegara sahaja,” katanya dalam satu kenyataan di sini hari ini.
Bagaimanapun katanya, ketetapan baru itu tidak termasuk Mukim Kuala Selangor yang melibatkan sebuah masjid, dua buah Surau Kebenaran Jumaat dan dua surau berikutan perkembangan terkini penularan di mukim tersebut.
“Arahan khusus telah pun dikeluarkan oleh jabatan ini kepada Pejabat Agama Islam Daerah yang terlibat untuk dikuatkuasakan serta merta.

“Besar harapan JAIS agar seluruh umat Islam di Negeri Selangor meningkatkan disiplin, kawalan kendiri, bersabar dan terus mematuhi prosedur standard operasi (SOP) yang ditetapkan oleh JAIS, Majlis Keselamatan Negara dan Kementerian Kesihatan Malaysia bagi mengekang penularan wabak Covid-19,” ujarnya. -K! ONLINE


Lima Exco Perak pula angkat sumpah
Oleh MUHAMAD TARMIZE MOHD NOR

10 Disember 2020, 3:44 pm
KUALA KANGSAR – Lima Ahli Majlis Mesyuarat Kerajaan Negeri Perak atau Exco selesai mengangkat sumpah jawatan di hadapan Sultan Perak, Sultan Nazrin Muizzuddin Shah di Istana Iskandariah di sini hari ini.
Mereka terdiri daripada Ahli Dewan Undangan Negeri (ADUN) Lintang, Datuk Zolkafly Harun (BN), Datuk Shahrul Zaman Yahya (BN-Rungkup), Datuk Dr. Wan Norashikin Wan Noordin (BN-Kampong Gajah), Khairul Shahril Mohamed (BN-Bota) dan Datuk Zainol Fadzi Paharudin (Bersatu-Sungai Manik).
Selepas selesai mengangkat sumpah sebagai Exco, kesemua mereka kemudian menandatangi surat pelantikan dengan disaksikan Hakim Utama Mahkamah Tinggi Ipoh, Datuk Hisham Hashim.
Pelantikan kesemua mereka diperkenan Sultan Nazrin mengikut Perkara XVI Fasal 2 (a) Undang undang Tubuh Kerajaan Perak Darul Ridzuan. -K! ONLINE


Industri jualan langsung catat jualan RM17.8 bilion
Oleh SITI A'ISYAH SUKAIMI

10 Disember 2020, 3:51 pm
PUTRAJAYA – Industri jualan langsung di Malaysia mencatatkan nilai jualan RM17.8 bilion sehingga September lalu dan diyakini mampu mencecah RM20 bilion menjelang akhir tahun ini walaupun berdepan cabaran ekonomi semasa.
Menteri Perdagangan Dalam Negeri dan Hal Ehwal Pengguna (KPDNHEP), Datuk Seri Alexander Nanta Linggi berkata, ia sekali gus meletakkan Malaysia di kedudukan ketujuh peringkat global dan keempat di Asia Pasifik dari segi rekod nilai jualan dalam Laporan Jualan Peruncitan Jualan Langsung Global 2019 – Persekutuan Persatuan Jualan Langsung Dunia (WFDSA).
Katanya, sektor jualan langsung mencatatkan pertumbuhan memberangsangkan di Malaysia hingga berkembang menjadi satu industri besar yang menyumbang kepada ekonomi domestik negara.
“Ini diyakini berupaya membantu usaha kerajaan, khususnya KPDNHEP merancakkan semula pertumbuhan ekonomi domestik negara susulan penularan pandemik Covid-19.
“Keyakinan itu bersandarkan prestasi positif, terutama nilai jualan dicatatkan sektor berkenaan dalam tempoh tiga tahun kebelakangan ini bermula pada 2018 (RM15.9 bilion) dan 2019 (RM17 bilion),” katanya dalam satu kenyataan akhbar di sini hari ini. -K! ONLINE


Jangan terburu-buru beri vaksin kepada orang awam
Oleh SAFINA RAMLI

10 Disember 2020, 2:41 pm
GEORGE TOWN – Kerajaan diminta agar tidak terburu-buru untuk melaksanakan proses pemberian
vaksin Covid-19 daripada syarikat farmaseutikal Pfizer sehingga vaksin tersebut diuji secara klinikal berkesan untuk membendung penularan wabak Covid-19.
Presiden Persatuan Pengguna Pulau Pinang (CAP), Mohideen Abdul Kadir berkata, pihaknya juga telah menghantar surat mengenai kebimbangan dan saranan CAP berkaitan vaksin berkenaan kepada Kementerian Kesihatan dan Kementerian Sains, Teknologi dan Inovasi semalam.
“CAP bimbang mengenai kesan vaksin Covid-19 itu terhadap rakyat negara ini terutama golongan yang berisiko tinggi seperti warga emas, kanak-kanak dan mereka yang mempunyai penyakit.
“Ini kerana data-data mengenai penghasilan vaksin berkenaan dibuat oleh syarikat farmaseutikal sendiri dan sebagai sebuah syarikat sudah pasti keuntungan adalah matlamat mereka,” katanya pada sidang akhbar di sini hari ini.
Pada 27 November lepas, Perdana Menteri Tan Sri Muhyiddin Yassin mengumumkan kerajaan telah menandatangani perjanjian pembelian awal vaksin dengan Pfizer bagi membolehkan negara mendapatkan 12.8 juta dos bekalan. -K! ONLINE


RTM siar Anugerah Nasyid Malaysia 27 Disember
Oleh MOHD. HAIKAL ISA

10 Disember 2020, 2:09 pm
PETALING JAYA – Buat julung kalinya, Anugerah Nasyid Malaysia 2020 (ANAM 2020) bakal berlangsung pada 27 Disember ini dan dipancarkan secara langsung menerusi saluran TV1 RTM.
Acara itu dianjurkan oleh Majlis Usahawan Nasyid Malaysia atau Munsyid Malaysia dengan kerjasama daripada Kementerian Komunikasi dan Multimedia Malaysia (KKMM), Jabatan Perdana Menteri (Hal Ehwal Agama), serta Radio Televisyen Malaysia (RTM) sebagai penyiar rasmi.
ANAM 2020 bakal mempertandingkan 11 kategori dengan enam kategori yang dinilai oleh juri profesional, tiga kategori dinilai melalui undian peminat dan dua kategori anugerah khas juri.
Terdapat juga satu kategori yang melibatkan artis nasyid dari Indonesia, Thailand, Brunei dan Singapura. ANAM 2020 adalah salah satu langkah awal ke arah penganjuran Festival Nasyid Antarabangsa Malaysia pada tahun 2021, sejajar dengan status Malaysia sebagai “The Home of Contemporary Nasyeed” di persada dunia.
Menteri Komunikasi dan Multimedia, Datuk Saifuddin Abdullah berkata, industri nasyid Malaysia telah mencapai pelbagai kejayaan yang membanggakan di pentas dunia sejak awal kemunculannya walaupun kurang diberi perhatian sebelum ini.
“Artis-artis nasyid kita telah diundang membuat persembahan merentasi pelbagai benua malah ada yang tersenarai dalam 500 Muslim berpengaruh di dunia.

“Jadi sudah tiba masanya untuk kita membangunkan potensi yang ada pada industri nasyid Malaysia supaya bukan sahaja mampu mengharumkan nama negara malah mampu membawa impak ekonomi dalam jangka panjang.
“Hal ini boleh dicapai melalui pelbagai sektor hiliran melibatkan industri pelancongan, industri halal dan industri muzik itu sendiri. Penganjuran Anugerah Nasyid Malaysia 2020 merupakan satu langkah penting dalam merealisasikannya pada masa hadapan,” katanya menerusi satu siaran akhbar.
Menteri di Jabatan Perdana Menteri (Hal Ehwal Agama), YB Senator Datuk Dr. Haji Zulkifli Mohamad Al Bakri pula menjelaskan impian beliau untuk melihat industri nasyid kembali bangkit seperti pada awal kemunculannya.
“Saya melihat nasyid sebagai satu cabang kesenian Islam yang bukan sahaja menawarkan hiburan yang sihat dan mendidik kepada masyarakat tetapi juga berperanan sebagai salah satu instrumen dakwah yang berkesan khususnya bagi generasi muda hari ini,” katanya.
Melalui penganjuran ANAM 2020, ia akan menggalakkan penghasilan karya-karya nasyid berkualiti secara berterusan sekali gus menghidangkan masyarakat dengan hiburan yang mendidik jiwa. Mesej-mesej positif dan nilai-nilai murni yang dibawa melalui lagu-lagu nasyid juga diharap dapat membentuk masyarakat Malaysia dan dunia yang bersatu padu dan sayang-menyayangi antara satu sama lain.
Sementara itu, Pengerusi Jawatankuasa Penganjur ANAM 2020, Muhamad Razin Che Mud yang juga Presiden Munsyid Malaysia berkata, inilah kali pertama industri nasyid Malaysia mendapat sokongan yang sebegitu besar oleh pihak kerajaan sehingga ke tahap ini.
“Apatah lagi dalam keadaan pandemik Covid-19 yang telah memberi kesan besar kepada penggiat industri nasyid dan muzik secara keseluruhannya. Maka penganjuran ANAM 2020 akan memberi manfaat kepada lebih 300 penggiat industri secara langsung dan tidak langsung sama ada penyanyi, pemuzik mahupun pekerja di belakang tabir,” katanya. – K! ONLINE


MB Perak bentuk kerajaan dengan lima Exco
Oleh ASLIZA MUSA

10 Disember 2020, 2:30 pm
KUALA KANGSAR – Menteri Besar Perak yang baharu, Datuk Saarani Mohamad akan menubuhkan kerajaan negeri dengan melantik lima ahli mesyuarat kerajaan negeri atau Exco.
Menurutnya, perkara itu selaras dengan Undang-Undang Tubuh Kerajaan Negeri bahawa kerajaan perlu ditubuhkan sekurang-kurangnya seorang Menteri Besar dan empat Exco.
Beliau berkata, ia merupakan langkah awal penubuhan kerajaan negeri berikutan kesuntukan masa bagi tujuan membentangkan Belanjawan negeri 2021 pada Rabu depan.
“Saya telah menyembah maklum kepada Sultan Perak untuk mencadangkan lima nama Exco untuk diperkenankan oleh baginda.
“Saya juga memohon supaya lima nama itu dapat segera diadakan majlis angkat sumpah untuk membolehkan saya memanggil mesyuarat Exco yang pertama, seterusnya meneliti dan meluluskan buku bajet yang akan dibentangkan pada Rabu depan.
“Baginda telah menerima perkenan dan menitahkan agar istiadat pelantikan dan angkat sumpah Exco diadakan pada pukul 2.30 petang ini,” katanya pada sidang akhbar di Dewan Jubli Perak di sini hari ini.

Sidang akhbar berkenaan diadakan selepas Saarani mengangkat sumpah jawatan Menteri Besar di Istana Iskandariah di sini hari ini. -K! ONLINE


Geng Mizan Gila tumpas
Oleh AZAHAR HASHIM

10 Disember 2020, 2:36 pm
KULIM – Geng Mizan Gila yang aktif melakukan kegiatan samun dan pecah rumah tumpas susulan penahanan lapan lelaki termasuk ketua kumpulan itu dalam operasi khas di Yan serta Sungai Petani dekat sini sejak kelmarin.
Kesemua suspek berusia antara 19 hingga 45 tahun ditahan polis Cawangan Jenayah Berat (D9) Ibu Pejabat Polis Daerah (IPD) Kulim mulai pukul 5.30 petang, kelmarin lalu hingga semalam.
Ketua Polis Daerah Kulim, Superintendan Azhar Hashim berkata, tangkapan tersebut berjaya menyelesaikan dua kes pecah kedai di kawasan MBI dan satu kes samun stesen minyak di sini pada awal bulan ini dengan kerugian kira-kira RM297,000.
Katanya, ketua kumpulan berusia 45 tahun yang mempunyai 27 rekod jenayah lampau antaranya berkaitan dadah, samun dan pecah rumah ditahan di Pantai Murni, Yan kira-kira pukul 5.30 petang, kelmarin
“Kita merampas sebuah kereta jenis Toyota Vios yang dipercayai digunakan untuk menyimpan barang curi dan samun,” katanya pada sidang akhbar di sini hari ini. -K! ONLINE


Kluster baharu Bandar Impian Kluang
Oleh MOHAMAD FAIZAL HASHIM

10 Disember 2020, 2:25 pm
JOHOR BAHRU – Satu lagi kluster Covid-19 baharu dikesan di negeri ini dikenali sebagai Kluster Bandar Impian melibatkan Daerah Kluang menjadikan kluster aktif sehingga kini meningkat kepada 15 kluster.
Pengerusi Jawatankuasa Kesihatan dan Alam Sekitar negeri, R. Vidyananthan berkata, Kluster ini juga melibatkan kawasan Pasir Putih, Kelantan dan Kuala Kangsar, Perak.
Katanya, Kluster Bandar Impian yang dikesan semalam ini melibatkan 22 kes daripada saringan kontak rapat kes Covid-19 dan 40 kes daripada lain-lain saringan Covid-19.
“Kes indeks dikesan hasil saringan Severe Acute Respiratory Infection (SARI) yang dilaporkan pada 1 Disember lalu. Sehingga semalam, seramai 58 individu telah disaring di mana 9 kes telah dikesan positif Covid-19 dalam kluster ini.
“Sebanyak 100 kes baharu yang dilaporkan di Johor semalam iaitu 38 kes daripada kluster-kluster sedia ada. Ini menjadikan kumulatif kes Covid-19 yang dilaporkan adalah sebanyak 2,193 kes,” katanya dalam kenyataan hari ini.


Kluster Genting dikuarantin di Kuantan
Oleh KOSMO!

10 Disember 2020, 2:10 pm
Oleh MOHD. SHAHRULANOOR ISHAK
KUANTAN – Seramai 115 pesakit Covid-19 dari Kluster Genting akan dikuarantin dengan kawalan ketat di Stadium Tertutup Kompleks Sukan Pahang (Sukpa) di sini bermula esok.
Pengarah Majlis Keselamatan Negara (MKN) Pahang, Mohd. Zairasyahli Shah Zakaria berkata, ia merupakan kumpulan pertama dari kluster tersebut yang berisiko rendah dan tidak memerlukan rawatan khusus.
“Seramai 115 pesakit warga asing akan dibawa ke Sukpa untuk kuarantin. Ujian saringan telah dilakukan ke atas 1,186 individu warga asing dan 119 daripada mereka didapati positif (semalam),” katanya sini tadi.
Ujar beliau lagi, Kompleks Sukpa juga hanya melibatkan semua pesakit dari Kluster Genting dan tidak akan membabitkan pesakit Covid-19 yang sedia ada di hospital-hospital lain di negeri ini.
Mohd. Zairasyahli Shah menambah, masyarakat tidak perlu bimbang berhubung langkah pemilihan Kompleks Sukpa sebagai pusat kuarantin kerana ia akan dikawal ketat oleh petugas keselamatan selama 24 jam.

Tambah beliau, ia termasuk langkah memasang dawai kawat sepanjang 354 meter mengelilingi premis tersebut bagi mengelak pesakit-pesakit melarikan diri.
“Tiada tempat sesuai di Bentong. Sukpa telah ditentukan sebagai pusat kuarantin dan rawatan Covid-19 sejak Perintah Kawalan Pergerakan (PKP) diumumkan yang bertujuan menampung kapasiti hospital apabila keadaan memerlukan,” ujarnya. -K! ONLINE


[VIDEO] Syed Shah Iqmal mengaku tak bersalah
Oleh NUZULSHAM SHAMSUDDIN

10 Disember 2020, 2:18 pm
PETALING JAYA –  Pendakwah selebriti Syed Shah Iqmal Syed Mohammad Shaiful mengaku tidak bersalah di dua mahkamah berasingan di sini hari ini atas pertuduhan melakukan  persetubuhan luar tabii dan mencabul seorang penuntut kolej swasta Oktober lalu.
Syed Shah Iqmal, 25, membuat pengakuan tidak bersalah itu selepas pertuduhan dibacakan terhadapnya di hadapan Hakim Faiz Dziyauddin dan Majistret Mohamad Ikhwan Mohd. Nasir.
Di Mahkamah Sesyen tertuduh didakwa melakukan persetubuhan yang bertentangan dengan aturan tabii terhadap seorang wanita berusia 22 tahun di sebuah rumah sewa tertuduh di Damansara Perdana pukul 3 pagi hingga 4 pagi pada 17 Oktober lalu.
Berikutan itu pendakwaan dikemukakan mengikut Seksyen 377B Kanun Keseksaan yang memperuntumkan hukuman penjara maksimum 20 tahun dan boleh dikenakan sebatan jika sabit kesalahan.
Terdahulu ,Timbalan Pendakwa Raya P. Vitiya Monisha tidak menawarkan sebarang jaminan dengan menegaskan kesalahan yang dilakukan tertuduh adalah serius.
“Tertuduh juga mempunyai beberapa kes lain selain mangsa dan tertuduh mengenali antara satu sama lain dan kemungkinan tertuduh akan menganggu mangsa” katanya.

Tertuduh Syed Shah Iqmal (tengah) dibawa anggota polis di Mahkamah Petaling Jaya sini hari ini.
Vitiya Monisha berkata sekiranya mahkamah membenarkan tertuduh diikat jamin, pihak pendakwaan mencadangkan jumlah RM100,000 dan syarat tambahan tertuduh perlu melapor diri di balai polis berdekatan dan dilarang menganggu mangsa.
Bagaimanapun peguam Syed Amirul Syed Edros yang mewakili berhujah walaupun kes itu tidak boleh dijamin, mahkamah masih mempunyai budi bicara untuk memberikan ikat jamin terhadap anak guamnya.
“Sepanjang siasatan dijalankan, tertuduh telah memberikan kerjasama yang baik. Malah semasa siasatan bagi kes tangkapan pertama, tertuduh sendiri hadir tanpa bantahan, ” katanya.
Selepas mempertimbang dan mendengar permohonan kedua-dua belah pihak Hakim Faiz membenarkan tertuduh diikat jamin RM20,000 dengan seorang penjamin berserta syarat tambahan tertuduh perlu melapor diri di balai polis berdekatan setiap 1 haribulan setiap bulan.
“Tertuduh juga dilarang menganggu mangsa sehingga perbicaraan selesai, “kata Hakim Faiz.
Mahkamah kemudian menetapkan 19 Februari 2021 bagi sebutan semula kes. -K! ONLINE


‘Pemerintah harus bijaksana’ – Malaysia tangguh, Indonesia tetap jalan
Oleh MOHD. HAIKAL ISA

10 Disember 2020, 2:18 pm
PETALING JAYA – Festival Filem Malaysia ke-31 (FFM31) yang sepatutnya berlangsung pada April lalu barangkali sudah ditangguhkan penganjurannya dengan alasan pandemik Covid-19 masih belum reda di negara ini.
Di Indonesia, acara sedemikian rupa, Festival Film Indonesia (FFI) 2020 tetap dilangsungkan yang menyaksikan filem arahan sutradara, Joko Anwar berjudul Perempuan Tanah Jahanam diangkat sebagai Filem Terbaik.
Apa yang menarik perhatian ramai adalah kandungan ucapan Joko, 44, yang sangat mendukung kemajuan ekosistem filem Indonesia.
“Kemajuan individu dan kelompok tidak akan mampu membuat filem Indonesia maju. Filem Indonesia hanya akan maju, mendapat tempat di hati para penonton tempatan dan antarabangsa kalau semua pemangku kepentingan bekerjasama secara total.
“Para senior harus mahu terus belajar meningkatkan skil, para produser mampu memilih projek yang akan mendukung sustainability (kelestarian) daripada filem Indonesia.
“Penonton filem Indonesia tonton filem secara sah, jangan tonton yang cetak rompak. Pengulas filem mampu mengkiritik filem sehingga mereka mampu, kalau tidak mencerdaskan boleh mencerahkan,” kata
Joko dalam ucapannya.

Joko turut mengingatkan agar pemerintah sentiasa bijaksana dalam memberi ruang kepada filem Indonesia dan mereka yang terlibat dalam cabang kreatif tersebut tidak hanya menganggapnya sebagai profesi bahkan satu rasa cinta.
“Pemerintah harus mampu membuat kebijaksanaan yang boleh membuat ekosistem perfileman Indonesia semakin baik. Hanya dengan kerja keras, dedikasi yang penuh dan kecintaan terhadap profesi akan membuat filem Indonesia lebih tinggi darjatnya di mata internasional dan hati kita semua.
“Mari bekerjasama untuk meningkatkan sesuatu yang bukan cuma menjadi profesi kita tapi cinta kita, filem Indonesia,” ujarnya lantas mendapat tepukan gemuruh penonton yang hadir.
Selain Filem Terbaik, karya Joko turut membawa pulang lima trofi lain iaitu Pengarah Terbaik, Penata Suara Terbaik, Suntingan Gambar Terbaik, Sinematografi Terbaik dan Pelakon Pembantu Wanita Terbaik (Christine Hakim).
Terdahulu, Perempuan Tanah Jahanam mencipta sejarah apabila menerima 17 pencalonan dalam FFI 2020 dan dipilih mewakili Indonesia pada Academy Awards dalam kategori Filem Asing Terbaik.
FFI 2020 atau lebih dikenali sebagai Malam Anugerah Piala Citra FFI 2020 berlangsung pada 5 Disember lalu di Plenary Hall, Jakarta Convention Center, Jakarta, Indonesia dengan prosedur operasi standard (SOP) ketat tanpa penonton pada saat kes Covid-19 negara yang berpenghuni 267.7 juta orang itu masih belum menunjukkan penurunan. – K! ONLINE


Wani Chomel alami komplikasi jantung bengkak
Oleh MOHD. HAIKAL ISA

10 Disember 2020, 2:40 pm
PETALING JAYA – Tidak lama selepas dikejarkan ke hospital baru-baru ini akibat jangkitan kuman pada paru-paru, gadis obesiti dikenali sebagai Wani Chomel mengumumkan dia menghidap komplikasi jantung bengkak.
Perkara berkenaan dimaklumkan Wani atau nama sebenarnya Nurul Airawani Nazira Ibrahim menerusi satu hantaran status dalam Instagram.
Ujarnya, dia akan melakukan rawatan susulan di hospital pakar.
“Semua sedia maklum yang saya didiagnos menghidapi jangkitan kuman pada paru-paru baru baru ini.
“Semalam (Rabu) setelah menjalani pemeriksaan lanjut sekali lagi oleh Hospital Putrajaya, saya didapati menghidapi komplikasi jantung bengkak dan diminta untuk melakukan rawatan susulan berkenaan penyakit tersebut di hospital pakar seterusnya,” katanya.
Wani turut meminta orang ramai mendoakan kesihatannya dan segala urusan dipermudahkan.

“Buat masa ini saya dibenarkan pulang sementara menunggu untuk rawatan susulan pakar berkaitan jantung ini.
“Tolong doakan saya. Ya Rahman, Ya Rahim. Aku berserah kepada-Mu. Terima kasih semua yang telah mendoakan saya dan bersama saya dengan kata-kata semangat. Saya amat hargainya dunia akhirat. Hanya Allah yang dapat membalas jasa kalian,” tulisnya.
Terdahulu, Wani pada Jumaat mengadakan sidang akhbar mendakwa dirinya dianiaya dan ditipu usahawan kosmetik Datuk Seri Aliff Syukri yang menafikan haknya sebagai duta produk pelangsingan milik usahawan terkenal tersebut.
Isnin lalu, Aliff Syukri turut mengadakan sidang akhbar dan memaklumkan tidak akan mengambil sebarang tindakan undang-undang terhadap Wani. – K! ONLINE


Peniaga kedai kopi terima bantuan kewangan
Oleh TOREK SULONG

10 Disember 2020, 2:43 pm
PASIR PUTEH – Seramai 187 peniaga kedai kopi di kawasan Dewan Undangan Negeri (DUN) Gaal di sini mendapat bantuan kewangan untuk meneruskan semula perniagaan selepas terjejas sepanjang pelaksanaan Perintah Kawalan Pergerakan (PKP) baru-baru ini.
Ahli Dewan Undangan Negeri (ADUN) Gaal, Mohd. Rodzi Jaafar berkata, kerajaan negeri menyalurkan bantuan sebanyak RM350 hingga RM1,000 bagi membolehkan peniaga yang terjejas membuka semula kedai kopi yang diusahakan.
Menurutnya, penularan wabak Covid-19 sebelum ini memaksa mereka menutup kedai sehingga kehilangan modal dan sumber pendapatan.
“Bantuan ini diberikan secara berperingkat-peringkat sejak bulan September lalu dan jumlahnya bergantung kepada modal yang diperlukan serta tidak melebihi RM1, 000.
“Bantuan yang sama turut diagihkan kepada peniaga gerai yang dikenal pasti terkesan sewaktu PKP baru-baru ini,” katanya ketika ditemui Kosmo! selepas menyampaikan bantuan modal kepada peniaga terbabit di Pusat Khidmat Rakyat (DUN) Gaal. -K! ONLINE


Ular tanpa kepala cuba serang lelaki
Oleh KOSMO!

11 Disember 2020, 9:01 pm
CANBERRA – Seekor ular tanpa kepala dirakam seolah-olah cuba menyerang seorang pengunjung pantai di Australia, demikian menurut laporan Daily Mail hari ini.
Lelaki yang tidak didedahkan identiti itu dikatakan sedang berjalan bersama anjing peliharaannya di kawasan pantai sebelum menemui ular laut tanpa kepala itu.
Dia pada awalnya menyangka itu cuma bangkai ular dan menggunakan satu raket tenis untuk menolaknya. Bagaimanapun, lelaki itu terkejut apabila mendapati ular tersebut masih hidup.

https://videos.dailymail.co.uk/video/mol/2020/12/11/5207997745853579585/640x360_MP4_5207997745853579585.mp4
Reptilia itu cuba mempertahankan diri dan melarikan diri namun tidak terdaya meskipun tidak lagi berkepala.
Menurut laporan, kepala ular itu disyaki terputus. Beberapa pengguna media sosial mendakwa reptilia itu menjadi mangsa serangan seekor burung.
Kata netizen, burung sudah memakan kepala ular sebelum badan reptilia itu terjatuh ke atas pantai.

Setakat ini, tiada maklumat didedahkan mengenai lokasi kejadian tepat.

Sebilangan ular masih boleh hidup selama beberapa jam walaupun tidak lagi mempunyai kranium (tengkorak).
Ini disebabkan reptilia tidak memerlukan kadar oksigen tinggi untuk dipam ke otak berbanding burung atau mamalia. – Agensi